Tiada bukti sokong penggunaan suntikan dos ke-4 vaksin COVID-19

BRUSSELS, 5 Ramadan 1443H, Khamis – Tiada bukti yang menyokong penggunaan dos keempat vaksin COVID-19 dibangunkan oleh Pfizer dan Moderna dalam populasi umum.

Bagaimanapun, agensi kesihatan Kesatuan Eropah (EU) mengesyorkan, dos penggalak kedua untuk individu berusia 80 tahun ke atas.

Agensi Ubat-ubatan Eropah (EMA) dan Pusat Pencegahan dan Kawalan Penyakit Eropah (ECDC) dalam kenyataan bersama berkata, tiada bukti jelas di EU bahawa perlindungan vaksin terhadap penyakit teruk semakin berkurangan dengan ketara pada orang dewasa dengan sistem imun normal berumur 60-79 tahun.

Pun begitu, kedua-dua agensi itu memberi amaran bahawa kemungkinan perlu mempertimbangkan dos keempat dalam kumpulan umur itu jika keadaan epidemiologi berubah.

EMA dan ECDC bersetuju dos keempat boleh diberikan kepada individu dewasa berusia 80 tahun dan ke atas.

Pengesyoran itu dibuat seminggu selepas Menteri Kesihatan Eropah menggesa, eksekutif blok itu untuk menyokong suntikan COVID-19 keempat untuk golongan berusia lebih 60 tahun bagi meningkatkan imuniti sekiranya tiada vaksin yang melindungi secara khusus daripada varian Omicron.

Satu kajian dari Israel menunjukkan bahawa warga emas menerima dos penggalak kedua vaksin Pfizer-BioNTech COVID-19 mempunyai kadar kematian 78 peratus lebih rendah daripada penyakit itu berbanding mereka yang hanya mempunyai satu.

Agensi itu berkata, tiada bukti konklusif mengenai ‘nilai tambah dos keempat’ pada mereka yang berumur di bawah 60 tahun.

Berikutan itu, agensi akan mempertimbangkan masa terbaik untuk dos tambahan, mungkin mengambil kesempatan daripada vaksin yang dikemas kini apabila kempen vaksin semula bermula pada musim luruh. – Agensi


Vaksin COVID-19 mesti boleh diakses semua negara, orang ramai

KUALA LUMPUR, 4 Safar 1442H, Selasa – Vaksin COVID-19 apabila ditemukan, mesti boleh diakses oleh semua negara dan orang ramai, kata Perdana Menteri Tan Sri Muhyiddin Yassin.

Ketika menyampaikan pendirian rasmi Malaysia di mesyuarat peringkat tinggi Perhimpunan Agung Bangsa-Bangsa Bersatu (UNGA) bersempena ulang tahun ke-75 UNGA, beliau berkata dalam aspek itu tidak sepatutnya ada sebarang bentuk diskriminasi.

“Kita perlu ingat oleh kerana COVID-19 tidak mendiskriminasi, respons kita juga sepatutnya begitu,” katanya.

Tambah Muhyiddin, virus merbahaya itu telah meragut banyak nyawa dan telah mendedahkan kapasiti sebenar dan keberkesanan sistem penjagaan kesihatan.

Beliau berkata, ia juga memberikan impak yang sama besar terhadap sosio-ekonomi.

Ini merupakan penampilan sulung Muhyiddin pada UNGA selepas menjadi Perdana Menteri pada Mac tahun ini. Mesyuarat ini dilaksanakan secara maya disebabkan pandemik COVID-19, dan perdana menteri menyampaikan ucapan dari pejabatnya di Putrajaya. – Bernama


Memalukan! Ultra kiasu Melayu pula berlebih bela isu arak

BANGI, 7 Rabiulakhir 1442H, Isnin – Memalukan! Puak ultra kiasu Melayu, Islam pula yang berlebih-lebih menjadi ‘jaguh’ pembela arak, apabila mempertikaikan peraturan baharu penjualan minuman keras yang dikuat kuasa Dewan Bandaraya Kuala Lumpur (DBKL), baru-baru ini.

Bukan hanya menyifatkan rasuah lebih merosakkan negara daripada arak, puak ultra kiasu itu turut mendakwa peraturan berkenaan melanggar hak orang Islam dan bercanggah Perlembagaan.

Atas sebab itu, pemerhati politik, Prof Dr Ridhuan Tee Abdullah mencabar ultra kiasu terbabit untuk memfailkan saman sekiranya dakwaan peraturan berkenaan bercanggah Perlembagaan.

“Bertaubatlah! Usia pun bukan muda lagi. Takut tak sempat. Apa kaitan antara rasuah dengan arak.

“Bila bukan Islam sokongan perlu dihadkan jualan, manakala yang Islam bukan main lagi menentang, sehingga membuat analogi tidak masuk akal,” katanya.

Mengulas lanjut, Ridhuan Tee berkata, antara arak dan rasuah, kedua-dua isu berkenaan boleh dibanteras satu persatu.

“Namun janganlah sehingga mengatakan rasuah itu lebih teruk daripada arak.

“Seolah-olah kita fokus rasuah, arak dibiarkan dahulu. Kenapa tidak banteras kesemua sekali gus jika mampu.

“Lagipun bukan kerajaan nak mengharamkan langsung, cuma menghadkan sahaja. Ayat senang macam ini pun tak faham, nak memimpin rakyat macam mana?,” katanya.

Beliau pelik apabila ultra kiasu ini juga menyifatkan kenyataan kita campur tangan dalam urusan orang bukan Islam, apabila menghadkan jualan arak.

“Sejak bila arak menjadi hak bukan Islam? Sebutkan pada saya, agama bukan Islam mana yang menggalakkan arak walau pun tidak mengharamkan sepenuhnya.

“Jelas, mabuk arak boleh membawa mudarat yang lebih besar, termasuk pembunuhan jika tidak terkawal.

“Apakah ultra kiasu sudah rabun dengan dengan kemalangan yang berlaku akibat mabuk arak?,” soalnya.


Belum masa iktiraf kerajaan Taliban: Menteri Qatar

DOHA, 6 Rabiulawal 1443H, Rabu – Qatar mengakui mengiktiraf kerajaan Afghanistan bukan sesuatu keutamaan buat masa ini, sebaliknya perlu memberi tumpuan kepada pentadbiran baharu dalam menangani krisis kemanusiaan.

Justeru, Utusan Khas Menteri Luar Qatar, Mutlaq ak- Qahtani menggesa Taliban bertanggungjawab dan menghormati hak wanita untuk bekerja dan menghadiri sesi persekolahan.

“Kami merasakan mengiktiraf kerajaan bukan satu keutamaan tetapi apa yang lebih penting adalah soal kemanusiaan, pendidikan dan kebebasan kepada rakyatnya sendiri,” kata Mutlaq ketika menghadiri forum keselamatan di Doha.

Beliau menerangkan kenapa Qatar mahu mendekatkan diri dengan Taliban, yang selama ini bertahun-tahun tidak mempedulikan negara berkenaan.

Walaupun Taliban kini mendesak masyarakat antarabangsa mengiktiraf pentadbiran dan bersetuju dengan penjanjian keamanan dengan Amerika Syarikat (AS), namun Taliban masih lagi dengan pendirian degil dan mengamalkan undang-undang yang kasar.

“Sekiranya kita semua terus membiarkan Taliban bersendirian dan tidak mengawasi mereka, saya fikir kita semua akan melakukan kesalahan yang sama seperti berlaku 1989 menyebabkan rakyat Afghanistan terus terseksa.

“Salah satu daripada kesannya akan berlaku tragedi 9 September, yang sepatutnya kita semua mempelajari daripada itu semua,”katanya.

Sebelum ini ketika Taliban berkuasa sekitar tahun 1990-an, hanya tiga negara yang mengiktirafnya namun buat kali ini tiada sesiapa yang mengiktirafnya walaupun pihaknya merayu ke arah perkara berkenaan. – Agensi


Banjir: Permohonan tangguh bayaran balik PTPTN bermula esok

KUALA LUMPUR, 22 Jamadilawal 1443H, Isnin – Peminjam Perbadanan Tabung Pendidikan Tinggi Nasional (PTPTN) yang terkesan dengan bencana banjir boleh mengemukakan permohonan penangguhan bayaran balik pinjaman mulai esok sehingga 31 Mac 2022.

PTPTN dalam kenyataan memaklumkan permohonan boleh dibuat melalui portal rasmi PTPTN (www.ptptn.gov.my/ PenangguhanBayaranBalikBanjir) atau hadir ke mana-mana cawangan PTPTN yang berhampiran.

Tiada sebarang dokumen sokongan diperlukan semasa permohonan penangguhan bayaran balik pinjaman akibat bencana banjir.

“Penangguhan bayaran balik pinjaman PTPTN akibat bencana banjir ini akan diberikan untuk tempoh tiga bulan bermula pada bulan yang sama kelulusan permohonan diberikan dan dua bulan ke hadapan dari Disember 2021 hingga Mei 2022.

“Kelulusan penangguhan akan dimaklumkan kepada peminjam melalui e-mel dalam tempoh tiga hari bekerja dari tarikh peminjam mengemukakan permohonan,” menurut kenyataan itu.

PTPTN turut mengingatkan peminjam agar mengemas kini maklumat perhubungan yang tepat dan terkini bagi memastikan maklumat kelulusan permohonan penangguhan itu dapat disampaikan kepada mereka.

Tambah PTPTN peminjam boleh melayari portal rasmi PTPTN melalui www.ptptn.gov.my di ruangan soalan lazim atau menghubungi PTPTN melalui saluran Careline PTPTN di 03-21933000 (Isnin hingga Jumaat  9 pagi hingga 5 petang), live chat di www.ptptn.gov.my, e-Aduan di https://eaduan.ptptn.gov.my/, eksekutif pemasaran PTPTN di https://www.ptptn.gov.my/hubungi-ptptn dan media sosial rasmi PTPTN. – Bernama


Pemuda ISMA kesal politikus muda terjebak budaya ‘suap’, kronisme

BANGI, 20 Zulhijjah 1441H, Isnin – Pemuda gerakan Islam, Ikatan Muslimin Malaysia (ISMA) kesal dengan budaya ‘suap’ dan kroni yang tiada berkesudahan dalam kalangan ahli politik.

Naib Ketua Pemuda ISMA, Aizat Rostam berkata, lebih mengecewakan adalah ahli politik muda yang diharap dapat membawa budaya baharu dalam politik turut terjebak dengan masalah kronisme.

“Anak muda yang sedang berhadapan dengan krisis kos hidup kehidupan, survival pendapatan dan lain-lain cabaran ini harus diberikan latihan dan dorongan, bukan disogokkan dengan surat sokongan.

“Pemuda ISMA berharap agar rakyat terutamanya anak muda untuk hidup berjuang, buktikan yang anak muda mampu berdikari dan tidak mengharapkan pada kroni semata-mata,” katanya menerusi hantaran di Facebook Pemuda ISMA, hari ini.

Terdahulu, tular video di media sosial memaparkan seorang timbalan menteri bersama ahli-ahli pemuda partinya di sebuah restoran.

Dalam video berdurasi 52 saat itu menunjukkan Timbalan Menteri Belia dan Sukan, Wan Ahmad Fayhsal Wan Ahmad Kamal mengakui jawatan yang diperoleh berguna untuk mengeluarkan ‘surat sokongan’.

“… dan sebagai Timbalan Menteri dan InsyaAllah Ketua Armada Nasional akan permudahkan, dengan bagaimana? Saya keluarkan surat sokongan, sebagai timbalan menteri, sebagai Ketua Armada, saya akan buat salinan kepada Yang Amat Berhormat Tan Sri Perdana Menteri.

“Itu guna jawatan,” katanya diikuti tepukan gemuruh daripada kumpulan pendengarnya dipercayai anggota Armada.

Wan Ahmad Fayhsal berkata, jawatan yang diberi juga akan memudahkan penyokongnya bukan untuk dirinya sahaja.

“Jawatan ini diberi untuk permudahkan kalian. Bukan untuk saya seorang. Tapi untuk bantu kalian, bantu saya juga. Pertama, undilah saya nombor satu,” katanya.

Pada perkembangan lain, Aizat berkata, pihaknya sedang merangka satu skim latihan untuk anak muda yang akan membantu mereka menambah pendapatan atau pun mengurangkan kos hidup mereka.

“Skim ini dijangka akan dilancarkan oleh Pemuda ISMA menjelang akhir tahun 2020 ini,” katanya.


Kes meningkat, Libya umum perintah berkurung 4 hari

TRIPOLI, 8 Muharram 1442H, Khamis – Libya mengumumkan perintah berkurung selama empat hari di ibu negaranya, Tripoli susulan peningkatan kes jangkitan COVID-19, lapor Anadolu.

Kerajaan Libya dalam kenyataan berkata, perintah itu sekali gus menguatkuasakan larangan mengadakan perhimpunan besar-besaran dan semua perayaan agama dalam tempoh berkenaan.

Pasar raya dan premis perniagaan juga diarahkan tutup, sementara mewajibkan amalan penjarakan sosial dipatuhi sebagai langkah pencegahan.

Sementara itu, perintah berkurung separa bermula dari jam 9 malam hingga 6 pagi waktu tempatan akan dikuatkusakan juga setelah perintah berkurung sepenuhnya.

Bagaimanapun, kerajaan menetapkan Jumaat dan Sabtu sebagai hari wajib untuk perintah berkurung sepenuhnya dikuatkuasakan.

Setakat ini, Libya mengesahkan 11,834 kes jangkitan, termasuk 210 kematian dan 1,152 yang lain dilaporkan pulih sepenuhnya.

Sistem kesihatan negara Afrika Utara itu terjejas teruk setelah hampir satu dekad berdepan perang saudara. – Agensi


PBB gagal capai kata sepakat konflik di Myanmar

GENEVA, 22 Rejab 1442H, Sabtu – Majlis Keselamatan Pertubuhan Bangsa-Bangsa Bersatu (UNSC) gagal mencapai kata sepakat berhubung isu tindakan keras tentera Myanmar terhadap kumpulan prodemokrasi.

Mesyuarat – badan yang bertanggungjawab memastikan keamanan dan kestabilan antarabangsa – diadakan secara tertutup pada Jumaat tanpa sebarang keputusan akhir meskipun Amerika Syarikat (AS) dan anggota lain menggesa kerjasama untuk menangani krisis itu.

Terdahulu, Russia dan China – kedua-duanya anggota tetap dengan kuasa veto – menyuarakan pendapat menyokong tidak campur tangan, kerana menganggap insiden mengerikan di Myanmar sebagai urusan dalaman negara.

Wakil khas PBB untuk Myanmar, Christine Schraner Burgener dalam sesi tertutup menggesa negara-negara anggota bertindak, selain memberi amaran terhadap konflik di negara itu.

“Saya mendengar keluhan dan rasa putus asa rakyat – terdiri pelajar, wanita dan warga emas – setiap hari supaya tindakan antarabangsa diambil untuk mengatasi serangan kepada hak rakyat Myanmar dan prinsip demokrasi,” katanya.

Konflik di Myanmar tercetus apabila tentera merampas kuasa pemerintahan pada 1 Februari lalu, dan menggulingkan pemerintah yang dipilih melalui demokrasi Aung San Suu Kyi.

Susulan itu, protes besar-besaran diadakan di seluruh negara sehingga menyebabkan tindakan keras pihak tentera, yang mengakibatkan lebih 60 maut dan 1,000 yang lain ditangkap. – Agensi


Mayat wanita warga emas reput ditemukan di dalam sungai

PARIT, 25 Zulhijjah 1441H, Sabtu – Mayat dipercayai wanita warga emas yang sudah reput ditemukan di dalam Sungai Perak, Kampung Padang Tenggala, Bota di sini, pagi tadi.

Ketua Polis Daerah Perak Tengah Supt Barudin Wariso berkata, pihaknya menerima maklumat mengenai penemuan mayat itu daripada seorang lelaki pada jam 8.30 pagi.

“Mayat yang berada di tengah sungai dan tersangkut pada tali rumah pam Sungai Perak berjaya dibawa keluar pada pukul 11.15 pagi dengan bantuan pasukan Bomba dan Penyelamat Parit yang dibekalkan set peralatan perlindungan diri (PPE) sebagai langkah pencegahan penyakit COVID-19,” katanya dalam kenyataan di sini, hari ini.

Beliau berkata, pemeriksaan ke atas mayat wanita tanpa pakaian itu mendapati pergelangan tangannya telah tertanggal daripada badan manakala kulitnya berpisah daripada isi.

“Penilaian mendapati mayat disyaki berada di dalam air lebih kurang seminggu berdasarkan keadaan tubuh badannya namun tiada kecederaan yang ditemui mahupun unsur jenayah yang dikesan,” katanya.

Katanya, mayat wanita itu dibawa ke Hospital Changkat Melintang Bota untuk dibedah siasat namun punca kematian tidak dapat dikenal pasti disebabkan keadaan mayat terlalu reput.

Susulan itu, beliau berkata, sampel tulang mayat itu telah dihantar ke unit forensik Pulau Pinang untuk ujian asid deoksiribonukleik (DNA) bagi siasatan lanjut serta mengenal pasti identiti mayat dan setakat ini kes diklasifikasikan sebagai mati mengejut. -Bernama


Sejuta rakyat disuntik vaksin COVID-19 bulan depan

KOTA TINGGI, 18 Jamadilawal 1442H, Sabtu – Kira-kira sejuta rakyat negara ini akan menerima suntikan vaksin COVID-19 pada fasa pertama, apabila diagih bermula bulan depan.

Menteri Kesihatan, Datuk Seri Dr Adham Baba berkata, barisan hadapan negara akan diutamakan terlebih dahulu bagi mendapat suntikan vaksin berkenaan.

Seterusnya, diikuti golongan rentan, yakni mereka yang mudah mendapat penyakit serta pesakit kronik termasuk buah pinggang, sakit jantung, paru-paru dan diabetes.

“Pelan Imunisasi Kebangsaan COVID-19 negara akan bermula bulan depan dengan sejuta vaksin dari Pfizer-BioTecNTech akan diagih dan disuntik bagi fasa pertama.

“Ia kemudian diikuti fasa seterusnya sebanyak 6.2 juta vaksin pada April dan Mei. Kerajaan akan beri vaksin secara percuma kepada semua rakyat untuk sasaran 80 peratus penduduk atau bersamaan 26 juta individu,” katanya seperti dilapor media tempatan.

Terdahulu, Perdana Menteri Tan Sri Muhyiddin Yasssin pada Khamis memberi jaminan bahawa kerajaan akan memastikan bekalan vaksin yang berkesan, selamat dan mencukupi untuk sekurang-kurangnya 80 peratus rakyat di negara ini.

Beliau berkata, vaksin itu juga akan diberi secara percuma kepada rakyat melalui tiga fasa imunisasi dikendalikan Kementerian Kesihatan Malaysia (KKM).

Katanya, Pelan Imunisasi Kebangsaan COVID-19 yang akan bermula bulan depan juga dijangka akan membantu negara untuk pulih seterusnya memutuskan rantaian wabak berkenaan.


AS setuju beri dos penggalak untuk remaja 16 dan 17 tahun

WASHINGTON, 5 Jamadilawal 1443H, Jumaat – Pentadbiran Makanan dan Ubat-Ubatan (FDA) AS membenarkan pemberian dos penggalak bagi vaksin Pfizer-BioNTech untuk individu berusia 16 tahun dan 17 tahun.

Ini bermakna, 2.6 juta remaja AS layak mendapat dos penggalak ekoran kebimbangan terhadap varian baharu COVID-19, Omicron yang telah dikesan di 19 negeri.

“Vaksin COVID-19 Pfizer-BioNTech dapat digunakan untuk individu berusia 16 tahun ke atas sejak hampir setahun lalu, dan kesannya jelas mengatasi potensi risiko,” kata Pengarah Pusat Biologi FDA, Dr Peter Marks.

Marks berkata, bukti baharu menunjukkan bahawa keberkesanan vaksin terhadap COVID-19 semakin berkurangan selepas dos kedua ke atas semua golongan dewasa dan remaja dalam kumpulan umur 16 serta 17 tahun.

“Dos penggalak untuk mereka yang mendapat vaksin sekurang-kurangnya enam bulan sebelum ini akan membantu memberikan perlindungan berterusan terhadap COVID-19 dalam kumpulan umur ini dan lebih tua,” katanya.

19 November lalu, FDA membenarkan penggunaan dos penggalak vaksin Pfizer-BionNTech kepada individu berumur 18 tahun ke atas.

Justeru, pihak berkuasa kesihatan AS menggesa semua golongan dewasa untuk mendapatkan suntikan dos penggalak masing-masing, bagi memastikan mereka mendapat perlindungan asas daripada risiko jangkitan teruk COVID-19.-  Agensi


Tiada lagi vaksinasi ‘walk-in’ di PPV Lembah Klang selepas 15 September

PUTRAJAYA, 1 Safar 1443H, Rabu – Vaksinasi secara ‘walk-in’ di Pusat Pemberian Vaksin (PPV) Lembah Klang akan dihentikan mulai 15 September, kata Menteri Sains, Teknologi dan Inovasi, Datuk Seri Dr Adham Baba.

Beliau berkata, penduduk Lembah Klang yang belum mendapat vaksinasi COVID-19 boleh mendapatkan rawatan di klinik kesihatan tertentu mulai 16 September.

“Jumlah penduduk Lembah Klang yang masih belum mendapat vaksinasi COVID-19 adalah sangat kecil.

“Dengan mempertimbangkan perkara ini, saya ingin mengumumkan bahawa program ‘walk in’ di Lembah Klang akan dihentikan mulai 15 September dan seterusnya,” kata Dr Adham di Majlis Serah Terima Tugas antara beliau dengan Menteri Kesihatan, Khairy Jamaluddin Abu Bakar, hari ini.

Dr Adham berkata, vaksinasi secara ‘walk-in’ di negeri-negeri lain akan kekal seperti sekarang.

“Mereka di negeri lain disarankan untuk mengikuti pengumuman yang dibuat oleh jabatan kesihatan negeri masing-masing untuk yang  program berjalan di sana,” kata Dr Adham.

Pengerusi bersama Pasukan Petugas Imunisasi Covid-19 (CITF) mengatakan bahawa program jangkauannya dengan organisasi bukan kerajaan akan meneruskan inisiatif ‘mop-up’.

“Ini untuk memastikan tidak ada yang ketinggalan dari program vaksinasi kami,” kata Dr Adham.

Sehingga kini, 97.8 peratus orang dewasa di Lembah Klang diberi vaksin sepenuhnya.


Lapangan terbang Afghanistan sesak kerana khabar angin palsu

KABUL,18 Rejab 1444H, Khamis – Lapangan Terbang Kabul sesak berikutan khabar angin mendakwa Kedutaan Turkiye di Afghanistan akan membawa rakyat negara itu bagi membantu operasi menyelamat mangsa gempa bumi.

Situasi itu menyebabkan kawasan lapangan terbang menjadi tumpuan penduduk, sehingga memaksa pemerintah Taliban melepaskan tembakan bagi meredakan keadaan.

Tindakan pihak berkuasa itu menyebabkan beberapa orang dilaporkan cedera.

“Keadaan menjadi huru-hara dan kedengaran bunyi ramai yang menjerit di kawasan yang sesak,” kata seorang penduduk yang tinggal berhampiran kawasan lapangan terbang berkenaan.

Sementara itu, jurucakap Menteri Luar Taliban, Zia Ahmad Takal menafikan khabar angin tersebar yang menyatakan Turkiye merancang membawa rakyat Afghanistan ke Turkiye bagi membantu kerja-kerja menyelamat mangsa.

Seorang pegawai Taliban kemudian memuat naik video di Twitter menunjukkan keadaan di lapangan terbang kembali normal dan orang ramai mula bersurai.

Isnin lalu, gempa bumi sekuat 7.8 pada skala Ritcher menggegarkan Turkiye dan mengorbankan lebih 12,000 penduduk Syria-Turkiye, di mana angka kematian dijangka terus meningkat.

Malah, sumber daripada persatuan rakyat Afghanistan yang menetap di Turkiye mengesahkan sekurang-kurang 100 penduduk Afghanistan terkorban dalam tragedi berkenaan.

Terdahulu, Menteri Luar Taliban dalam kenyataan mengumumkan 15 juta rakyat Afghanistan bersedia untuk terlibat membantu misi operasi mencari dan menyelamat mangsa. – Agensi


Kaligrafi Arab diiktiraf sebagai senarai wakil UNESCO

RIYADH, 12 Jamadilawal 1443H, Jumaat – Kaligrafi Arab dimasukkan ke dalam Senarai Wakil Warisan Budaya Tidak Ketara Kemanusiaan Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO).

Pengiktirafan itu susulan pencalonan yang diketuai Arab Saudi dengan melibatkan 16 negara berbahasa Arab.

Kerajaan Arab Saudi telah mengisytiharkan tahun 2020 dan 2021 sebagai ‘Tahun Kaligrafi Arab’, yang di mana sebahagian daripadanya adalah seruan agar bentuk seni itu dimasukkan ke dalam senarai UNESCO.

Mengulas pengumuman itu, Menteri Kebudayaan Arab Saudi, Putera Badr Bin Abdullah Bin Farhan berkata: “Kami mengalu-alukan penghargaan terhadap tulisan kaligrafi Arab, yang merupakan hasil perjuangan kerajaan dalam aspek budaya Arab asli yang sangat berharga.”

Menurut kenyataan badan PBB, kaligrafi Arab ialah ‘seni menulis tulisan Arab dengan cara yang halus untuk menyampaikan keharmonian, keanggunan dan keindahan.’

Laman web UNESCO mentakrifkan warisan budaya tidak ketara sebagai faktor penting dalam mengekalkan kepelbagaian budaya dalam menghadapi globalisasi yang semakin meningkat.

Kepentingannya bukan hanya pada manifestasi budaya itu sendiri tetapi kekayaan pengetahuan dan kemahiran yang dihantar melaluinya daripada satu generasi ke generasi lain.

“Kehalusan kaligrafi Arab menawarkan kemungkinan yang tidak terhingga, walaupun dalam satu perkataan, kerana huruf boleh diregangkan dan diubah dalam pelbagai cara untuk mencipta motif yang berbeza,” katanya.

Menurut laman web yang mengkhususkan dalam bentuk seni, kaligrafi Arab bermula dengan versi bertulis pertama al-Quran oleh Zaid Ibn Thabit semasa zaman Khalifah Othman Ibn Affan (644-656 M).

Versi ini ditulis menggunakan skrip Jazm, pendahulu awal skrip Kufi.

Perkembangan awal tulisan Arab diteruskan semasa zaman Umayyah yang berpusat di Damsyik dengan seni bina dan kaligrafi ikonik di Masjid Kubah Batu di Baitulmaqdis.

Kaligrafi Arab adalah antara 35 calon baharu dalam senarai itu, yang turut termasuk: sulaman Palestin dan tradisi falconry berusia 4,000 tahun yang masih diamalkan di pelbagai pelusuk dunia, terutama negara Teluk. – Agensi


MCA tuntut paling kurang 1 kerusi tanding PRN

ALOR SETAR, 2 Zulhijjah 1444H, Rabu – Parti perkauman, MCA menggesa supaya wakil daripada partinya dibenarkan bertanding sekurang-kurangnya satu kerusi pada Pilihan Raya Negeri (PRN) akan datang.

Ketua Pemuda MCA Sungai Petani, Choo Tai Jie turut menggesa pemimpin Pakatan Harapan (PH) dan Barisan Nasional (BN) tidak meminggirkan partinya.

“Atas semangat kerajaan perpaduan, MCA dan MIC harus diberi peluang meletakkan calon walaupun gagal memenangi mana-mana kerusi di Kedah pada pilihan raya umum sebelum ini,” katanya dalam satu kenyataan.

Pada Pilihan Raya Umum ke-14 pada 2018, MCA meletakkan calon di Kota Darul Aman, Gurun, Kulim dan Bakar Arang, dan kesemua mereka tewas kepada PH.

Pada PRU15 pada November, MCA tewas di kerusi Parlimen Alor Star.

Manakala calon MIC Padang Serai, Datuk C. Sivaraj terpaksa menarik diri, bagi memberi laluan kepada calon PH, Dr Sofee Razak, susulan pembentukan kerajaan perpaduan di peringkat persekutuan.

“Kita sedar BN-PH berdepan cabaran sukar pada pilihan raya negeri akan datang, justeru semangat perkongsian harus dipupuk dalam kalangan parti.

“Rundingan pembahagian kerusi sepatutnya diselesaikan lebih awal, bagi membolehkan parti menumpukan perhatian kepada isu rakyat dan ekonomi negara. MCA sudah bersedia untuk menghadapi PRN.

“Sekiranya MCA diamanahkan untuk bertanding PRN, saya yakin MCA akan memberikan yang terbaik bagi mempertahankan kerusi itu,” kata Choo.

Pada Jumaat, Pengerusi BN Kedah, Datuk Seri Mahdzir Khalid berkata, PH-BN telah mencapai persetujuan mengenai pembahagian 34 kerusi DUN di Kedah.

Bagaimanapun, keputusan muktamad mengenai baki dua kerusi akan diserahkan kepada kepimpinan pusat parti.


Kakitangan kementerian, anak antara 6 korban letupan di Istanbul

ISTANBUL, 19 Rabiulakhir 1444H, Isnin – Kakitangan Kementerian dan Perkhidmatan Sosial Turkiye dan anak perempuannya antara enam mangsa yang terkorban dalam serangan keganasan di Istanbul, semalam.

Kejadian letupan yang berlaku di sebuah pusat membeli-belah terkenal, Istiklal Avenue itu turut menyebabkan kira-kira 81 yang lain cedera, termasuk dua daripadanya dilaporkan kritikal.

Difahamkan Yusuf Meydan – kakitangan Kementerian Keluarga dan Perkhidmatan Sosial – bersama anak perempuannya, Ecrin antara yang terbabit dalam insiden berkenaan.

Menterinya, Derya Yanik menzahirkan ucapan takziah kepada keluarga mangsa, dan turut menyifatkan kejadian itu sebagai perbuatan khianat.

Menerusi kenyataan di Twitter, beliau terkejut sebaik mengetahui kakitangan kementeriannya antara yang terbabit dalam kejadain berkenaan.

Terdahulu, Gabenor Istanbul, Ali Yerlikaya berkata, kejadian menggemparkan itu berlaku di Istiklal Street, di kawasan Dataran Taksim pada jam 4.20 petang waktu tempatan apabila seorang penyerang wanita bertindak meletupkan bom dan tindakan itu dianggap sebagai perbuatan pengganas.

Setakat ini, pihak berkuasa masih menyiasat punca sebenar letupan berkenaan, yang turut dirakam saksi dan ditularkan menerusi media sosial sejurus kejadian.

Jumlah sebenar mangsa yang terkorban dan cedera akibat letupan bom itu masih dalam siasatan dan belum dikeluarkan secara rasmi oleh pihak berkuasa Turkiye. – Agensi


Polis siasat Muhyiddin isu haram undi calon PH

KUALA LUMPUR, 18 Safar 1445H, Isnin – Polis Diraja Malaysia (PDRM) membuka kertas siasatan terhadap Tan Sri Muhyiddin Yassin yang didakwa mengeluarkan kenyataan bahawa haram mengundi calon Pakatan Harapan (PH) Suhaizan Kaiat pada Pilihan Raya Kecil (PRK) Parlimen Pulai, Sabtu ini.

Ketua Polis Negara, Tan Sri Razarudin Husain berkata, siasatan terhadap Pengerusi Perikatan Nasional (PN) itu dilakukan mengikut Seksyen 505 (b) Kanun Keseksaan kerana mengeluarkan kenyataan yang menimbulkan ketakutan dan kegentaran awam dan Seksyen 233 Akta Komunikasi Multimedia 1998.

Beliau berkata, PDRM menerima satu laporan mengenai kenyataan Muhyiddin itu yang dibuat di sebuah balai polis di sini dan siasatan dijalankan oleh Unit Siasatan Jenayah Terkelas Jabatan Siasatan Jenayah Bukit Aman.

“Tindakan selanjutnya polis akan mengambil keterangan beliau (Muhyiddin) dalam masa terdekat,” katanya kepada Bernama hari ini.

Sabtu lepas, Ahli Parlimen Pagoh itu semasa Ceramah Perdana di Dataran Utama Kempas di Johor Bahru, didakwa mengeluarkan kenyataan bahawa “haram memberikan undi kepada Suhaizan.”

PRK bagi kerusi Parlimen Pulai dan Dewan Undangan Negeri (DUN) Simpang Jeram diadakan susulan kekosongan luar jangka berikutan kematian penyandangnya Menteri Perdagangan Dalam Negeri dan Kos Sara Hidup Datuk Seri Salahuddin Ayub pada 23 Julai lepas.

Suruhanjaya Pilihan Raya (SPR) menetapkan pengundian awal pada 5 September dan hari mengundi pada 9 Sept ini. – Bernama


Kerajaan tumpu pelaksanaan dasar pendidikan digital

PUTRAJAYA, 17 Rejab 1442H, Isnin – Kerajaan akan memberi tumpuan kepada pelaksanaan Dasar Pendidikan Digital dengan tiga tujuan utama termasuk menyediakan generasi fasih digital yang mampu menguasai pengetahuan dan kemahiran digital serta berupaya menghasilkan inovasi menggunakan teknologi digital.

Perdana Menteri Tan Sri Muhyiddin Yassin berkata selain itu, dasar tersebut juga memberi tumpuan untuk meningkatkan kompetensi dan pembangunan profesional pihak berkepentingan berkaitan kepimpinan serta pengintegrasian teknologi digital dalam pendidikan.

“Tujuan ketiga adalah merapatkan jurang digital bagi melahirkan warganegara yang bertanggungjawab dan berfungsi dalam masyarakat berilmu berlandaskan nilai murni,” katanya pada majlis Amanat Perdana Setahun Malaysia Prihatin sempena genap setahun beliau menerajui kerajaan.

Turut hadir ialah barisan Kabinet termasuk Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali, Menteri Kanan Pertahanan Datuk Seri Ismail Sabri Yaakob, Menteri Kanan Kerja Raya Datuk Seri Fadillah Yusof dan Menteri Kanan Pendidikan Datuk Dr Radzi Jidin serta ketua-ketua jabatan kerajaan. – Bernama


Anwar akan tunjuk bukti Tun M kayakan diri ketika berkuasa

SHAH ALAM, 16 Ramadan 1444H, Jumaat – Datuk Seri Anwar Ibrahim akan mengemukakan bukti di sebalik dakwaannya bahawa Tun Dr Mahathir Mohamad telah menyalahgunakan kedudukan sebagai bekas perdana menteri untuk mengkayakan diri dan keluarga.

“Saya tidak mahu melawan. Dia (Dr Mahathir) minta bukti dan saya akan tunjukkan bukti. Tiada masalah,” kata Anwar ketika berdialog dengan pelajar Universiti Teknologi Mara (UiTM) Shah Alam, hari ini.

Dr Mahathir baru-baru ini memberi Anwar tempoh sehingga 17 April untuk menjawab surat undang-undangnya bagi membuktikan tuduhannya.

Dr Mahathir merujuk kepada kenyataan Anwar dalam ucapan dasar pada Kongres Nasional Khas PKR 2023 pada 18 Mac.

Sementara itu, Anwar seperti dilapor The Star berkata, beliau tidak sama sekali menentang bekas kepimpinan Dr Mahathir, kerana pentadbiran negarawan itu mempunyai kebaikan dan keburukan.

“Tetapi, dia (Dr Mahathir) telah meninggalkan banyak kerosakan,” kata Anwar.

Pada masa sama, Anwar juga mengkritik Dr Mahathir kerana melabelkan orang Melayu sebagai pemalas dan pelupa secara negatif.

“Ia adalah tidak benar. Kaum mana yang tidak mempunyai orang yang malas atau pelupa? Setiap kaum memilikinya.

“Orang Melayu telah mencipta tokoh besar, pemikir dan juga cendekiawan. Jangan menghina,” kata Anwar.

Pada 18 Mac, Anwar, tanpa menyebut nama, merujuk kepada seorang pemimpin yang telah berkuasa selama 22 tahun dan tambahan 22 bulan, menyalahgunakan kedudukannya untuk memperkayakan keluarga dan dirinya.

Dr Mahathir, 97, berkhidmat sebagai perdana menteri keempat dari 1981 hingga 2003 dan selama 22 bulan lagi dari 2018 hingga 2020.


Jumlah korban, cedera di Palestin makin membimbangkan: PBB

GENEVA, 14 Muharram 1444H, Jumaat – Hak Asasi Manusia Pertubuhan Bangsa-Bangsa Bersatu (PBB) bimbang dengan jumlah rakyat Palestin termasuk kanak-kanak yang terbunuh dan cedera, angkara tentera pendudukan Israel sepanjang tahun ini.

Ketuanya, Michelle Bachelet berkata, kegusaran itu termasuklah insiden keganasan terbaharu membabitkan pencerobohan rejim Israel ke atas Semenanjung Gaza minggu lalu.

“Menyebabkan kecederaan kepada mana-mana kanak-kanak ketika konflik adalah amat membimbangkan, dan pembunuhan serta tidak wajar mencacatkan ramai kanak-kanak tahun ini,” kata Bachelet.

Minggu lalu, 19 kanak-kanak Palestin telah dibunuh oleh tentera pendudukan Israel, menjadikan jumlah kematian sejak awal tahun kepada 37.

17 kanak-kanak terbunuh ketika pencerobohan di Gaza dari 5 hingga 7 Ogos, manakala dua lagi terbunuh pada 9 Ogos dalam serangan Israel di Tebing Barat.

Pejabat Hak Asasi Manusia PBB telah mengesahkan bahawa antara 48 rakyat Palestin yang terbunuh, terdapat sekurang-kurangnya 22 orang awam termasuk 17 kanak-kanak dan empat wanita.

Katanya, daripada 360 rakyat Palestin yang dilaporkan cedera, hampir dua pertiga adalah orang awam, termasuk 151 kanak-kanak, 58 wanita dan 19 warga emas.

Dalam beberapa kejadian, kanak-kanak adalah majoriti yang terkorban, kata PBB.

“Undang-undang kemanusiaan antarabangsa adalah jelas. Sebarang serangan yang mungkin dijangka membunuh atau mencederakan orang awam secara kebetulan atau merosakkan struktur awam dengan cara yang tidak seimbang adalah dilarang.

“Justeru, serangan sedemikian mesti dihentikan,” kata Bracelet.

Pada masa sama, Bracelet berkata, penggunaan meluas peluru hidup oleh tentera Israel di seluruh Tebing Barat dan Baitulmaqdis Timur pada tahun 2022 telah mencetuskan peningkatan yang membimbangkan dalam kematian rakyat Palestin.

Pejabat Hak Asasi Manusia PBB di wilayah Palestin telah mendokumentasikan pembunuhan 74 rakyat Palestin termasuk 20 kanak-kanak.

Dalam kebanyakan kejadian, pasukan pendudukan Israel menggunakan kekerasan dengan cara yang melanggar undang-undang hak asasi manusia antarabangsa.

Pesuruhjaya Tinggi menggesa supaya siasatan segera, bebas, tidak berat sebelah dan telus dilakukan terhadap semua kejadian yang membabitkan kematian atau mangsa cedera.-  Agensi


Jumlah kenderaan masuk ke Kelantan, diarah patah balik meningkat sekali ganda

KOTA BHARU, 27 Ramadan 1442H, Ahad – Jumlah kenderaan yang masuk ke Kelantan dan diarah berpatah semakin bertambah sekali ganda berbanding malam tadi iaitu daripada hanya sebanyak 500 buah kenderaan kepada 1,060, kata Ketua Polis Kelantan, Datuk Shafien Mamat.

Beliau berkata, arahan berpatah balik diberikan selepas mendapati mereka yang datang dari beberapa negeri dan cuba masuk ke Kelantan melalui beberapa sekatan jalan raya (SJR) tidak mempunyai surat kebenaran rentas negeri.

Malah, rata-rata daripada mereka turut memberikan alasan tidak munasabah semata-mata kerana tidak mahu berpatah balik.

“Mereka memaklumkan bahawa mempunyai urusan kecemasan dan kematian, namun tidak meminta surat kebenaran daripada polis.

“Selain itu, polis juga dapati ada pemandu kenderaan yang memalsukan surat bagi tujuan merentas negeri untuk balik beraya,” katanya seperti dilapor media tempatan.

Berharap kes tidak berulang, beliau menasihatkan orang ramai agar terus berada di rumah masing-masing bagi mengelak penularan wabak COVID-19.

“Kita bimbang kerana kes di Kelantan semakin meningkat,” katanya.


Angkara adegan panas, pelakon Zul Ariffin disiasat

BANGI, 19 Syaaban 1443H, Selasa – Pelakon kontroversi, Zul Ariffin akan disiasat di bawah Seksyen 233 Akta Komunikasi dan Multimedia (AKM) 1998 berikutan adegan ‘panas’ lakonannya yang menjadi tular di media sosial, baru-baru ini.

Menteri Komunikasi dan Multimedia, Tan Sri Annuar Musa berkata, proses undang-undang sedang dijalankan ke atas pelakon tersebut berkaitan adegan kontroversi yang mengundang kemarahan orang ramai.

“Pelakon Zul Ariffin akan disiasat di bawah Seksyen 233 Akta KMM kerana memuat naik adegan berkenaan di Instagram yang menyalahi undang-undang.

“Yang pasti adegan seperti yang dipaparkan itu tidak akan dibenarkan ditayang sama ada bulan Ramadan atau bulan yang lain,” katanya menerusi ciapan di laman Twitter, hari ini.

Beliau dalam masa sama turut menasihatkan supaya semua pelakon serta penghasil karya seni filem dan drama supaya menjaga nilai dan budaya.

Pelakon Zul Ariffin sebelum ini memuat naik klip drama bersiri ‘Perempuan Itu’ di Instagram yang dianggap keterlaluan hingga dikecam netizen.

Terdahulu, Jabatan Kemajuan Islam Malaysia (Jakim) memanggil produksi drama Perempuan Itu termasuk Zul Ariffin serta Siti Hariesa berkait adegan ‘panas’ yang bercanggah dengan tuntutan agama dan budaya hidup masyarakat di negara ini.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, pihaknya akan mengadakan pertemuan dengan Kementerian Komunikasi dan Multimedia (K-KOMM) bagi membincangkan perkara tersebut dengan lebih lanjut.

Sementara itu, Zul pula tampil memohon maaf dan berjanji akan lebih berhati-hati untuk memuat naik kandungan di media sosial bagi mengelakkan kontroversi berulang.


Isu judi haram: Pihak berkuasa perlu ambil serius aduan masyarakat

KUALA LUMPUR, 22 Zulhijjah 1441H, Rabu – Kemajuan teknologi antara faktor utama kegiatan perjudian haram lebih mudah diakses khususnya melalui telefon pintar.

Apabila ada permintaan, maka banyak pihak mewujudkan pasaran (judi haram) sehingga mengakibatkan ketagihan dalam kalangan kaki judi, lebih-lebih lagi dengan ganjaran yang diperoleh hasil perjudian.

Pensyarah Pusat Kajian Psikologi dan Kesejahteraan Manusia (Bidang Pengkajian Sistem Keadilan Jenayah), Universiti Kebangsaan Malaysia (UKM), Dr Nazirah Hassan berkata, tindakan itu sekali gus memberi peluang kepada sindiket judi haram untuk mewujudkan pusat-pusat judi kerana adanya permintaan yang tinggi dan keuntungan yang diperoleh amat lumayan sehingga berani membelakangkan undang-undang.

“Di mana sahaja ada ruang dan peluang untuk mereka berjudi, mereka yang ketagih dengan kegiatan itu akan turut serta, malah kegiatan itu memberikan mereka keseronokan seperti hiburan dan interaksi sosial,” katanya.

Menulis di Berita Harian hari ini, Dr Nazirah berkata, isu judi haram sama seperti masalah sosial lain dan sekiranya penguatkuasaan tidak dilaksanakan secara menyeluruh, kegiatan itu akan semakin berleluasa dan usaha pembanterasan akan menjadi lebih sukar.

“Tidak dinafikan dalam isu judi haram, ia kerap terkait dengan kelemahan penguatkuasaan undang-undang. Isu-isu ketelusan dan integriti sering dipersoal bukan sahaja di Malaysia, malah di seluruh dunia, justeru pihak berkuasa perlu lebih tegas dalam menjalankan tugas.

“Justeru, pemantauan perlu dijalankan secara menyeluruh dan ia membabitkan semua pihak. Sekiranya ada kerjasama daripada pelbagai pihak termasuk kerjasama daripada masyarakat, maka isu integriti dan ketelusan kurang dipersoal.

“Pihak berkuasa harus mengambil serius aduan daripada masyarakat, sekiranya ada rakaman video atau bukti yang terkait dengan kelemahan penguatkuasaan, mereka tidak perlu ‘melompat’, sebaliknya menyiasat perkara itu dengan terperinci,” katanya.

Bagaimanapun, kita perlu yakin pihak berkuasa sudah menjalankan tanggung jawab mereka dengan sehabis baik dan sudah sampai masanya masyarakat meletakkan kepercayaan dan memberi kerjasama kepada mereka secara proaktif.

“Ini bukan sahaja dengan melaporkan kegiatan haram seperti judi haram dan jenayah lain tetapi termasuk melaporkan isu integriti membabitkan anggota pihak berkuasa yang tidak bertanggung jawab,” katanya.


Akaun ‘Dark Side’ Twitter jebak anak muda ke kancah seksual

BANGI, 24 Safar 1444H, Selasa – Kewujudan akaun ‘Dark Side’ atau DS di media sosial yang memaparkan sisi gelap pengguna khususnya ke arah keinginan dan fantasi seksual semakin membimbangkan.

Lebih merunsingkan, apabila ia dimiliki golongan remaja yang sedang meningkat usia dan cenderung untuk mengikuti trend tanpa batas di dunia media sosial.

Apatah lagi, akaun DS ini ‘membenarkan’ penggunanya menyembunyikan identiti sebenar dan mengeksploitasi akaun demi tujuan salah, termasuk khidmat langganan seks dan memuat naik hantaran berkaitan pornografi.

Bahayanya akaun DS ini apabila ia bebas  digunakan untuk tujuan peribadi atau jualan, menghamburkan kata-kata lucah dan kesat serta membuat pelawaan kepada pengguna lain untuk menjalinkan hubungan intim.

Dilaporkan, kebanyakan akaun ini wujud di laman sosial Twitter kerana ia adalah salah satu daripada beberapa laman media sosial yang membenarkan kandungan eksplisit tetapi tidak dilabel sebagai ‘mengandungi media sensitif’.

Salah seorang netizen, Mohd Hanif Soffian berkata, sebagai pengguna tegar Twitter sejak 2009, beliau mengesahkan perkara ini.

“Macam-macam bro. jangan buat main sekarang ni. (Mereka) terlalu advance.

“Ada yang memang tak buat servis. Cuma kongsi video, gambar bersama dengan pasangan sahaja. Buat duit katanya. Ramai pula tu sertai,” katanya.

Turut mengakui kewujudan akaun sedemikian, Los Camilos pula berkata, dia sudah kerap kali terjumpa dengan DS di Twitter.

“Memang dah jadi barah lama dah. Gerun tengok. Macam benda biasa pada mereka. Jual gambar bogel RM200,” katanya.

Manakala, Zirwatul Syemma meluahkan kebimbangan dengan gejala tersebut dan berharap agar anak-anak zaman sekarang dilindungi.

“Allahu Akbar… Risaunya dengan keadaan anak-anak sekarang ni. Semoga anak-anak kita dilindungi dan dijauhkan dari perkara yang buruk,” katanya.

Sementara itu, seorang guru, Piravin Nair turut memberikan pandangan dalam isu ini dan menggesa semua pihak berganding bahu menyelesaikan masalah tanpa menuding jari kepada mana-mana pihak.

“Sebagai seorang guru, bagi saya tak adil jika masalah ini diletakkan 100 peratus atas kesalahan budak. Kemenjadian perwatakan seseorang adalah bukan kejadian yang berlaku dalam satu masa atau sekelip mata.

“It is a collective events that happened in a person’s life that shaped who she/he is today. Carilah akar kepada punca sesuatu masalah bukan pada masalah itu sendiri.

“Kenapa terjadi begini, apa punca dia, bagaimana kita boleh membantu tanpa menyerang. Cukup-cukuplah kita selalu menyalahkan golongan budak dan remaja yang masih mentah usianya di dunia tanpa memberi solusi positif dan membina sebaliknya mengambil langkah mudah untuk menyerang dan menyalahkan.

“Saya doakan ibu bapa, guru, rakan sebaya, masyarakat dan komuniti dapat membantu mereka tanpa perlu menghukum, mencaci, menilai dan menjatuhkan maruah mereka tanpa memahami ‘collective events’ yang menjadi akar terhadap penciptaan personaliti itu,” katanya.

Seorang lagi guru turut meluahkan rasa  kecewa apabila kebanyakan pemilik akaun DS seolah berbangga dapat bertukar pasangan, mengamalkan seks bebas dan songsang.

“Entah macam mana nak bendung gejala ini. Semoga ada cara dapat bendung gejala DS ini dari terus berleluasa.

“Apa nasib anak bangsa dan generasi kita bila benda ni berterusan?,” luahnya di akaun media sosial.


Wujudkan koperasi bantu B40 miliki rumah

Oleh Siti Hafidah Abd Ghaffar

BANGI, 13 Rabiulakhir 1442H, Ahad – Matlamat supaya golongan berpendapatan rendah memiliki rumah tidak dapat dipenuhi, sekiranya kita masih mengharapkan syarikat pembangunan hartanah membina rumah mampu milik.

Ini kerana, syarikat pembangunan hartanah hanya akan memikirkan untung kerana dimiliki oleh pemegang saham yang mahu memaksimakan keuntungan.

Bagi mengatasi masalah ini, satu institusi bukan untung seperti koperasi perlu diwujudkan dalam pembinaan rumah mampu milik kepada golongan B40.

Pakar ekonomi, Prof Emeritus Dr Barjoyai Bardai berkata, di negara maju terdapat konsep koperasi pembangunan hartanah yang matlamatnya bukan untuk membuat untung, tetapi bagi memastikan semua ahlinya mendapat rumah.

Cara beroperasi, misalnya jika terdapat 1,000 ahli koperasi yang memerlukan rumah, maka koperasi akan membina rumah dengan jumlah yang sama dan dijual kepada ahli pada harga kos.

“Kita boleh menambahbaik konsep itu dengan menggunakan konsep wakaf dan crowdfunding. Kalau kita boleh lakukan, kos pembiayaan boleh dibiayai melalui tabung pelaburan wakaf yang membolehkan ia dibina dengan harga kos kemudian dijual kepada bakal pembeli.

“Mereka ini tidak perlu membayar faedah cuma perlu membayar kos secara bulanan dalam bentuk sewa.

“Tiap-tiap bulan bayar sewa bulanan dalam tempoh kurang daripada 15 tahun. Habis tempoh 15 tahun rumah itu akan jadi milik mereka,” katanya ketika dihubungi Ismaweb.net hari ini.

Ditanya mengenai peranan kerajaan dalam konsep berkenaan, Prof Barjoyai berkata, kerajaan boleh memberi sokongan dalam bentuk pengurusan koperasi, bagi memastikan diurus secara profesional supaya rumah siap seperti yang dirancang.

“Cuma sudah pasti pemaju perumahan akan menyifatkan ia membunuh industri pemaju perumahan.

“Sebenarnya tidak, ini kerana property developer mempunyai pasaran bagi pasaran umum dan untuk mereka yang secara tiba-tiba mahu membeli rumah,” katanya.

Menurut Laporan Pasaran Harta Tanah, H1 2020, sejumlah 31,661 unit rumah siap dibina bernilai RM20.03 bilion tidak terjual.

Menteri Perumahan dan Kerajaan Tempatan, Zuraida Kamarudin berkata, jumlah itu adalah peningkatan 3.3 peratus dalam bilangan dan 6.4 peratus dalam nilai berbanding Separuh Tahun Kedua 2019 (H2 2019) iaitu 30,664 unit bernilai RM18.82 bilion.

Katanya, bagi membendung lambakan rumah termasuk rumah baharu di dalam negara, KPKT sedang melaksanakan beberapa inisiatif baharu.

Antaranya membangunkan Sistem Pengurusan Perumahan Bersepadu atau Housing Integrated Management System (HIMS) yang akan menggantikan sistem sedia ada bagi merekod maklumat perumahan.


Perhiasan komunis: Timbalan Menteri Perpaduan minta jangan kecohkan

BANGI, 21 Jamadilawal 1442H, Selasa – Timbalan Menteri Perpaduan Negara, Datuk Seri Ti Lian Ker meminta semua pihak bertenang berhubung insiden pemilik restoran di Pulau Pinang yang sedang disiasat kerana didakwa mempunyai hiasan bertemakan komunis di premis perniagaannya.

Beliau berkata, kejadian seperti itu dilokalisasi dan diasingkan serta dapat diselesaikan dengan mudah tanpa perlu membuka semula ‘luka lama’.

Katanya, kementerian mempunyai orang tengah yang dapat menangani masalah tersebut dan menghentikannya sehingga tidak dieksploitasi atau disensasikan oleh pihak tidak bertanggungjawab.

Beliau yang juga Naib Presiden MCA menambah, sementara pemberontakan komunis meninggalkan tanda hitam dalam sejarah Malaysia, ia adalah bab yang sejak itu dianggap tertutup dan fokus sekarang harus diberikan kepada lebih banyak cabaran serta isu semasa.

“Komunisme adalah luka lama dan kita telah menutup bab itu. Hari ini, kita menjalin hubungan diplomatik yang baik dan erat dengan China.

“Kita harus bergerak ke hadapan dan tidak meninjau kembali isu lama,” katanya seperti dilapor The Star, semalam.

Beliau berkata demikian ketika diminta mengulas mengenai tindakan pihak berkuasa terhadap sebuah restoran di Bukit Mertajam yang mempamerkan karya seni menyerupai poster propaganda komunis di China pada Sabtu lepas.

Sebelum ini, polis menyerbu dan merampas pelbagai gambar dan cawan yang mempamerkan karikatur berunsurkan wajah pemimpin komunis di dua premis restoran di Pulau Pinang.

Ketua Jabatan Siasatan Jenayah Pulau Pinang, Senior Asisten Komisioner, Rahimi Ra’ais berkata, siasatan awal mendapati restoran di Juru dan di Pulau Tikus adalah kepunyaan pemilik yang sama iaitu seorang lelaki tempatan berusia 40 tahun.

Katanya, polis telah membuka kertas siasatan berhubung tindakan pemilik sebuah restoran di sini menghiasi gambar pemimpin era revolusi kebudayaan China serta wajah pemimpin Komunis, Mao Tze Tong pada dinding premisnya.


PPN: Negeri beralih ke Fasa 2 takkan kembali ke Fasa 1

PUTRAJAYA, 4 Zulhijjah 1442H, Rabu – Negeri yang beransur pulih daripada Fasa Satu Kawalan Pergerakan dalam Pelan Pemulihan Negara (PPN) ke Fasa Dua tidak akan ‘berpatah balik’ ke Fasa Satu, kata Menteri Penyelaras PPN Tengku Datuk Seri Zafrul Tengku Abdul Aziz.

Beliau yang juga Menteri Kewangan berkata adalah tidak mampan bagi negara untuk ‘buka dan tutup’ sesebuah negeri dan PPN merupakan pelan perancangan khusus bagi membolehkan rakyat kembali kepada kehidupan normal.

“Sekiranya angka jangkitan COVID-19 di negeri yang telah beralih fasa adalah tinggi, hanya lokasi atau kawasan tertentu akan dikenakan Perintah Kawalan Pergerakan Diperketatkan (PKPD) dan bukannya seluruh negeri.

“Kalau kita beransur pulih dari Fasa Satu PPN ke Fasa Dua sebagai contoh, kita tak boleh balik ke Fasa Satu dan kembali ke Fasa Dua. Sebaik sahaja beralih ke Fasa Dua, kalau ada kes (COVID-19) di kawasan atau lokasi tertentu, ia akan ditutup atau (dikenakan) PKPD, bukan lagi seluruh negeri,“ katanya kepada pemberita selepas mengadakan tinjauan di Kiosk D’Harmoni@9 dan Medan Selera Presint 9, di sini, hari ini.

Lapan negeri telah beralih ke Fasa Dua PPN setakat ini iaitu Perlis, Perak, Pahang, Kelantan, Terengganu, Pulau Pinang, Sabah dan Sarawak.

Tengku Zafrul berkata negeri-negeri lain juga bakal menuruti langkah untuk beralih ke Fasa Dua dan seterusnya ke Fasa Tiga.

Menurutnya, prosedur operasi standard (SOP) di kawasan PKPD perlu dipertingkatkan kerana terdapat juga kilang dalam kategori ‘essential’ yang dibuka.

“Contohnya, ujian saringan COVID-19 perlu dibuat sekurang-kurangnya dua kali seminggu. Yang penting, kita kena kurangkan kes di kawasan PKPD yang menyumbang kepada jumlah keseluruhan kes COVID-19 dalam negara,” katanya.

Sementara itu Tengku Zafrul berkata beliau mengadakan sesi libat urus berkenaan PPN dengan beberapa parti politik dan pihak berkepentingan pada minggu ini dan akan meneruskan sesi berkenaan dalam masa terdekat.

Katanya sesi libat urus berkenaan amat produktif dan pelbagai input diterima khususnya berkaitan aspek kesihatan dan bantuan untuk mereka yang terjejas di kawasan PKPD.

Menurutnya, perbincangan mengenai PPN telah diadakan dengan Parti Pejuang Tanah Air (Pejuang), UMNO, Pas, Gabungan Parti Sarawak (GPS) dan seterusnya dengan Parti Amanah Negara (Amanah), PKR, DAP, Bersatu, MCA dan MIC. – Bernama


Tiada kompromi individu langgar SOP solat sunat Aidiladha: KDN

BANGI, 10 Zulhijjah 1442H, Selasa – Kementerian Dalam Negeri (KDN) memberi jaminan tidak berkompromi dengan mana-mana individu yang terlibat dalam pelanggaran prosedur operasi standard (SOP) Solat Hari Raya Aidiladha di Seberang Perai Tengah, pagi tadi.

Ini susulan, tular di laman sosial video berdurasi 22 saat memaparkan kumpulan lebih 200 warga asing melaksanakan solat sunat Aidiladha di atas jalan raya di Taman Pelangi.

Sebelum ini, Majlis Agama Islam Negeri Pulau Pinang memaklumkan, solat sunat Aidiladha hanya dibenar dilakukan di masjid negeri dan daerah dengan kapasiti 150 orang, masjid kariah (100 orang) serta surau (50 orang).

Menteri Dalam Negeri, Datuk Seri Hamzah Zainuddin berkata, pihaknya juga mengarahkan Jabatan Imigresen (JIM) untuk tidak teragak-agak mengambil tindakan pengusiran di bawah Akta Imigresen 1958/63 sekiranya ia membabitkan penglibatan warga asing.

Beliau berkata, Polis Diraja Malaysia (PDRM) melalui Ibu Pejabat Kontinjen (IPK) Pulau Pinang dan Ibu Pejabat Polis Daerah (IPD) Seberang Perai Tengah telah pun memulakan siasatan lanjut secara terperinci.

“Selain itu, Ketua Polis Pulau Pinang juga diminta untuk memberikan laporan serta penjelasan terperinci dengan segera berhubung penugasan anggota PDRM yang dipertanggungjawabkan untuk memantau pematuhan SOP di lapangan, terutamanya semasa perayaan Hari Raya Aidiladha tahun ini.

“Sementara siasatan dimuktamadkan, KDN menyeru orang awam untuk tidak mengeluarkan sebarang kenyataan yang menyentuh sensitiviti agama dan perkauman yang boleh mendatangkan ketidaktenteraman awam,” katanya dalam kenyataan, hari ini.


Tak timbul isu PM hilang kepercayaan

KUALA LUMPUR, 24 Rabiulakhir 1442H, Khamis – Tidak timbul langsung isu yang menggambarkan bahawa Perdana Menteri, Tan Sri Muhyiddin Yassin telah hilang kepercayaan atau sokongan majoriti Ahli-ahli Parlimen di Dewan Rakyat, kata Menteri di Jabatan Perdana Menteri (Parlimen dan Undang-undang) Datuk Takiyuddin Hassan.

Berikutan itu, beliau berkata, 25 usul undi tidak percaya dan dua usul undi percaya yang disenaraikan dalam Aturan Urusan Mesyuarat mengikut Peraturan Mesyuarat 26(1) dan 27(3), bukanlah merupakan sesuatu usul yang perlu disegerakan.

“Saya suka menjelaskan bahawa kita tertakluk kepada Peraturan Mesyuarat 14 dan 15. Peraturan Mesyuarat 15(1) dengan jelas menyatakan urusan kerajaan hendaklah didahulukan daripada urusan-urusan lain memandangkan tidak ada langsung bentuk yang menggambarkan Yang Berhormat Pagoh hilang kepercayaan.

“Kerajaan berpandangan usul-usul ini merupakan satu usul yang melibatkan sesuatu yang tertentu dan kepentingan orang ramai, saya percaya dewan menganggap itu bukan satu perkara yang perlu disegerakan. Oleh sebab itu, usul-usul ini kekal di dalam Aturan Urusan Mesyuarat tertakluk kepada Peraturan Mesyuarat 14 dan 15,” katanya.

Beliau menjawab soalan Hassan Abdul Karim (PH-Pasir Gudang) yang ingin tahu bila 25 usul undi tidak percaya dan dua usul undi percaya akan dibentang, dibahas dan diundi pada sesi Waktu Pertanyaan-pertanyaan Menteri di Dewan Rakyat hari ini.

Bagaimanapun, Takiyuddin berkata, tiada halangan kepada mana-mana pihak untuk menunjukkan sokongan kepada mana-mana individu dalam kalangan ahli Dewan Rakyat untuk menjadi Perdana Menteri.

Beliau berkata, kerajaan terbuka dan akur sekiranya ada mana-mana Ahli Parlimen yang boleh mengemukakan akuan bersumpah kepada Yang di-Pertuan Agong kerana menganggap ia sebagai satu proses demokrasi di negara ini.


Fatah didakwa paksa tahanan Palestin minta tangguh pilihan raya

BAITULMAQDIS, 8 Ramadan 1442H, Selasa – Seorang anggota Jawatankuasa Pusat Fatah dilaporkan mendesak tahanan Palestin di penjara Israel untuk meminta pilihan raya akan datang ditangguhkan.

Sumber yang dekat dengan pemimpin Fatah yang dipenjara, Marwan Barghouti mendedahkan, tekanan diberikan kepada tahanan sehingga pilihan raya ditangguhkan, lapor Akhbar Lubnan Al-Akhbar.

Sumber memberitahu, sebilangan tahanan Fatah enggan menyokong perkara itu dan diugut, terutama setelah beberapa tinjauan membuat ramalan bahawa Pergerakan Perjuangan Islam Palestin (Hamas) akan memperoleh majoriti di Parlimen sekali lagi.

Akhbar itu juga mengatakan bahawa Pihak Berkuasa Palestin (PA) di Ramallah telah berusaha untuk meyakinkan negara-negara Arab, Kesatuan Eropah, dan Amerika Syarikat (AS) untuk menerima usahanya menangguhkan pilihan raya.

Atas alasan, mereka tidak dapat meneruskannya jika negara Israel tidak mengizinkan warga Palestin di Baitulmaqdis Palestin untuk mengambil bahagian.

Menurut sumber sama, Washington belum membuat keputusan mengenai perkara itu, tetapi Setiausaha Negara, AS Antony Blinken sebelumnya telah memaklumkan kepada Menteri Luar Negeri Israel, Gabi Ashkenazi bahawa Amerika tidak akan mengambil keputusan yang membahayakan Tel Aviv.

Laman web berita Israel Walla telah melaporkan bahawa pentadbiran AS bimbang Hamas memenangi pilihan raya.

Akhbar itu menambah bahawa Presiden PA, Mahmoud Abbas telah menghantar Menteri Luarnya Riyadh Al Maliki ke Eropah untuk menekankan bahawa Baitulmaqdis ‘adalah garis merah’ dan tidak ada pilihan raya yang akan diadakan tanpanya.

Keadaan itu akan memungkinkan pilihan raya ditunda tanpa PA disalahkan atas keputusan tersebut.

Palestin dijadualkan akan mengadakan Pilihan Raya Parlimen pada 22 Mei, pemilihan Presiden pada 31 Julai dan Majlis Nasional Palestin pada 31 Ogos depan.

Pilihan raya perundangan terakhir diadakan di wilayah Palestin pada 25 Januari 2006 untuk memilih Majlis Perundangan Palestin (PLC) kedua, badan perundangan Majlis Kebangsaan Palestin (PNA). Keputusannya adalah kemenangan bagi Hamas.

Abbas dan parti Fatahnya menolak untuk menyerahkan kekuasaan kepada gerakan itu.

Beliau tetap memegang jawatan presiden sejak itu dan tidak ada pilihan raya yang diadakan.

Parti Fatah menguasai Tebing Barat yang diduduki, sementara Hamas memerintah Semenanjung Gaza yang dikepung dengan usaha yang dilakukan untuk menyatukan puak-puak Palestin untuk membantu memperbaiki kehidupan rakyat Palestin. – Agensi


Wujudkan undang-undang khas haram dana politik dari luar

BANGI, 27 Syaaban 1444H, Isnin – Kerajaan digesa mewujudkan satu undang-undang khas bagi melarang semua pemimpin dan parti politik menerima sumbangan dana daripada luar negara.

Veteran UMNO, Tengku Razaleigh Hamzah berkata, sumbangan yang disalurkan hanya akan mengundang amalan politik wang yang lebih berleluasa.

Beliau berkata, penguatkuasaan undang-undang yang longgar dan lemah menjadi sebab politik wang terus menular.

Justeru, kata bekas Ahli Parlimen Gua Musang itu, sudah tiba masanya kerajaan bertegas dan melakukan penguatkuasaan yang ketat bagi mengekang masalah politik wang.

“Nombor satu kita kena haramkan penerimaan wang daripada luar negara oleh mana-mana pihak individu, pertubuhan, sukarela ataupun parti politik.

“Kita tak mahu lagi orang mendapat duit daripada mana-mana dana daripada mereka yang anti negara kita, yang anti kerajaan kita untuk membiayai aktiviti politiknya semata-mata kerana nak rosakkan demokrasi kita dan nak menumbangkan kerajaan kita secara yang tidak baik,” katanya seperti dilapor Astro Awani.

Pada masa sama, Tengku Razaleigh turut mencadangkan pengharaman kutipan derma oleh mana-mana pihak bagi tujuan politik.

“Ini bererti tidak ada lagi peluang orang nak cari duit kononnya untuk parti politik mereka tetapi masuk poket masing-masing dan dia dapat mewujudkan dana dan dana itulah yang akan digunakan untuk membunuh semua (musuh) politik dia dalam parti dan luar parti… dan saya rasa sampai masa kita bertegas hal ini,” katanya.

Menurutnya, banyak kesan tidak baik apabila politik wang diamalkan termasuklah ‘membunuh’ potensi pemimpin muda.

Katanya, isu politik wang harus ditentang secara berterusan dan berharap rakyat juga akan menyokong cadangan itu.


Amaran hujan peringat kuning di Sarawak ditamatkan

BANGI, 14 Syaaban 1444H, Selasa – Amaran hujan berterusan peringkat waspada yang dikeluarkan pada Isnin membabitkan negeri Sarawak ditamatkan.

Ketua Pengarah Jabatan Meteorologi Malaysia (MetMalaysia), Muhammad Helmi Abdullah berkata, penamatan itu berdasarkan analisis model-model cuaca dan didapati ia bertambah baik serta tiada potensi hujan berterusan di kawasan berkenaan.

“Orang ramai boleh mendapatkan maklumat cuaca terkini melalui laman web rasmi Jabatan, aplikasi mobil myCuaca dan laman media sosial rasmi jabatan.

“Talian hotline MET Malaysia 1-300-22-1638 boleh dihubungi bagi sebarang pertanyaan lanjut,” katanya dalam kenyataan, hari ini.

Setakat jam 10.50 pagi ini, amaran hujan lebat dan ribut petir dikeluarkan hanya membabitkan Kinabatangan dan Sandakan, Sabah yang dijangka berterusan hingga jam 2 petang.


Kerajaan sasar 100 peratus orang dewasa lengkap vaksin pada Oktober

KUALA LUMPUR, 8 Zulhijjah 1442H, Ahad – Kerajaan telah menempah lebih 76.1 juta dos vaksin kerana hanya vaksinasi kunci untuk memerangi wabak COVID-19, kata Perdana Menteri, Tan Sri Muhyiddin Yassin.

Beliau berkata, daripada jumlah itu 70 peratus adalah daripada Pfizer-BioNTech, 23.4 peratus daripada Sinovac, 10 peratus AstraZeneca, 10.9 peratus daripada CanSino dan 10 peratus daripada fasiliti program Akses Sejagat Vaksin COVID-19 (COVAX).

“Setakat ini kita telah terima 20 juta dos dari keseluruhan jumlah vaksin yang ditempah. Dijangkakan kita akan menerima jumlah keseluruhan 30 juta dos pada akhir bulan ini, 40 juta dos pada bulan Ogos, 53 juta dos pada bulan September dan 58 juta dos pada bulan Oktober.

“Baki selebihnya akan diterima antara bulan November 2021 hingga Januari 2022,” katanya dalam kenyataan, di laman Facebooknya, hari ini.

Mengulas lanjut, Muhyiddin berkata, mengikut jadual asal, 80 peratus penduduk Malaysia akan menerima dos lengkap vaksin menjelang suku pertama 2022, namun sasaran ini kemudiannya dipercepatkan ke Disember 2021.

“Kini, dengan penemuan varian-varian baharu COVID-19 yang lebih ganas dan kes-kes positif meningkat dengan mendadak, sasaran program vaksinasi dipercepatkan lagi,” katanya.

Sejajar dengan itu, 100 peratus populasi dewasa di Selangor dan Kuala Lumpur akan menerima sekurang-kurangnya satu dos vaksin pada 1 Ogos 2021 di bawah Operasi Lonjakan Kapasiti.

Sementara itu, di Sarawak pula, 100 peratus populasi dewasa akan menerima sekurang-kurangnya satu dos vaksin pada akhir Ogos.

“Hampir semua negeri akan mencatatkan kadar vaksinasi melebihi 50 peratus pada akhir bulan Ogos 2021.

“Semua negeri akan mencatatkan kadar vaksinasi melebihi 70 peratus pada bulan September 2021. 100 peratus populasi dewasa di Malaysia akan menerima dos lengkap vaksin pada bulan Oktober 2021.

“Peningkatan kapasiti untuk mencapai kadar suntikan 500,000 dos sehari. Insya-Allah. Kita terus istiqamah,” katanya.


PKP 3.0 yang diperketatkan beri kesan 1 peratus ke atas KDNK

KUALA LUMPUR, 10 Syawal 1442H, Sabtu – Perintah Kawalan Pergerakan 3.0 yang diperketatkan (PKP 3.0) dijangka memberi kesan sehingga satu peratus ke atas Keluaran Dalam Negara Kasar (KDNK) sepanjang tempoh pelaksanaan selama satu bulan dari 12 Mei hingga 7 Jun depan, kata Menteri Kewangan Tengku Datuk Seri Zafrul Abdul Aziz .

Beliau memberi contoh, semasa PKP pertama yang berlangsung mulai 18 Mac hingga 3 Mei 2020, Malaysia kehilangan sekitar RM2.4 bilion setiap hari sementara semasa PKP 2.0 dari 13 Januari hingga 18 Februari 2021, negara kehilangan wang sejumlah RM300 juta hingga RM400 juta sehari.

“Kami masih mengkaji kesannya, walaupun masih terlalu awal untuk diperkatakan, kami menganggarkan sepanjang PKP 3.0, impaknya boleh mencecah sehingga satu peratus.

“Kami akan memberitahu angka sebenar selepas analisis yang terperinci dibuat,” katanya pada satu sidang media maya hari ini.

Dengan prosedur operasi standard (SOP) yang lebih ketat dikuatkuasakan di bawah PKP 3.0, Tengku Zafrul menjelaskan ini dapat menurunkan pertumbuhan KDNK kepada sekitar lima hingga 6.5 peratus bagi 2021, sedikit lebih rendah daripada sasaran enam hingga 7.5 peratus yang diramalkan oleh Bank Negara Malaysia sebelumnya.

“Ketika kami menyasarkan pertumbuhan KDNK 2021 pada enam hingga 7.5 peratus, kami tidak menjangkakan akan wujud satu lagi PKP.

“Ia sudah pun berlaku sekarang, dengan ini, KDNK mungkin susut kepada lima hingga 6.5 peratus, tetapi sekali lagi, ini hanya anggaran dan kami sedang melihatnya dengan teliti,” kata beliau.

Menteri Kanan Keselamatan, Datuk Seri Ismail Sabri Yaakob hari ini mengumumkan sekatan tambahan untuk mengetatkan SOP PKP 3.0 yang akan dilaksanakan melalui dua strategi iaitu arahan bekerja dari rumah (WFH) dan mengehadkan waktu operasi perniagaan berkuat kuasa 25 Mei ini untuk Semenanjung dan Labuan.

Langkah itu bertujuan bagi mengurangkan pergerakan orang ramai dan dengan itu mencegah penyebaran COVID-19 yang lebih serius.

Tengku Zafrul ketika mengulas mengenai perkara tersebut menyatakan setiap keputusan yang akan diambil mempunyai impak yang berbeza kepada nyawa dan kesejahteraan rakyat.

“Sekiranya kawalan terlalu ketat dan ekonomi ditutup, ya… kes COVID-19 dikurangkan tetapi pada kos yang tinggi kepada rakyat, tetapi jika kawalan terlalu lemah, ia akan menyebabkan lonjakan kes COVID-19 yang kemudiannya, akan merosakkan ekonomi,” katanya.

Oleh itu, kerajaan telah mengambil pendekatan yang seimbang bagi mewujudkan situasi yang akan menguntungkan semua pihak terlibat.

“Kami membiarkan ekonomi terus berjalan tetapi dengan SOP yang diperketatkan bagi mengawal penularan COVID-19 dan pada masa yang sama, melindungi kehidupan rakyat,” katanya. – Bernama


Solat Tarawih mungkin hanya 8 rakaat

PUTRAJAYA, 1 Syaaban 1443H, Jumaat – Solat sunat Tarawih secara berjemaah berkemungkinan perlu dilaksanakan dengan bilangan hanya lapan rakaat berbanding 20 rakaat.

Bagaimanapun, Timbalan Ketua Pengarah (Operasi) Jabatan Kemajuan Islam Malaysia (Jakim), Datuk Dr Sirajuddin Suhaimee berkata, perkara itu masih lagi tertakluk kepada ketetapan yang diputuskan oleh Majlis Keselamatan Negara (MKN).

“Mungkin setakat lapan rakaat sahaja tetapi prosedur operasi standard (SOP) ini belum dimuktamadkan lagi dan akan diumumkan dalam masa terdekat sebelum menjelang awal Ramadan bulan depan,” katanya

Tahun lalu, Jabatan Agama Islam Wilayah Persekutuan (Jawi) menetapkan 20 rakaat untuk solat tersebut namun dengan bacaan ayat al-Quran yang pendek selepas surah Al-Fatihah.

Mengulas lanjut, Sirajuddin turut meminta umat Islam agar tidak pula bertelagah dalam isu bilangan rakaat solat sunat tersebut kerana bukan kesalahan didirikan lapan rakaat sahaja.

“Apa yang penting ialah berpuasa siang hari sebab itu perkara fardu pada Ramadan manakala solat Tarawih pula sunat dituntut bagi memperbanyakkan ibadah sebelah malam,” katanya.


Permohonan subsidi penternak ayam, daging dan penelur dibuka hari ini

PUTRAJAYA, 26 Rejab 1443H, Isnin – Kerajaan membuka permohonan subsidi untuk penternak ayam pedaging dan ayam penelur mulai hari ini (28 Februari) hingga 6 Jun depan, melibatkan pengeluaran ayam daging dan telur yang dihasilkan bermula 5 Februari hingga 5 Jun depan.

Kementerian Pertanian dan Industri Makanan (MAFI) dalam kenyataan hari ini memaklumkan kadar pemberian subsidi adalah sebanyak RM0.60/kg bagi ayam pedaging dan RM0.05/biji bagi telur gred A, B dan C melibatkan penternak persendirian, penternak integrator atau semi-integrator dan juga penternak kontrak.

Sebanyak RM528.52 juta disediakan untuk tujuan subsidi tersebut dengan dianggarkan 2,255 penternak bakal menikmati subsidi berkenaan dan pembayaran subsidi akan disalurkan terus ke akaun penternak melalui Agrobank, menurut MAFI dalam kenyataan itu.

“Pihak MAFI akan membuat penilaian ke atas pemberian subsidi bagi memastikan proses pembayaran subsidi dapat berjalan dengan lancar dan semua penternak yang terlibat dapat menggunakan subsidi ini bagi meningkatkan kapasiti operasi ladang dan menjamin bekalan ayam dan telur berterusan,” katanya.

Menurutnya, kerajaan amat berharap pemberian subsidi itu dapat meringankan beban penternak susulan peningkatan kos terutamanya kos makanan yang meliputi 70 peratus dari kos pengeluaran selain kos logistik, pekerja, utiliti dan ubat-ubatan.

“MAFI percaya langkah intervensi kerajaan melalui pemberian subsidi kepada penternak akan dapat menstabilkan kembali bekalan sekali gus memastikan rakyat dapat membeli ayam dan telur dengan harga yang berpatutan,” katanya.


Perkenal logo baharu, PN berdepan risiko tidak dikenali pengundi

Oleh Zuhayati Yazid

BANGI, 23 Zulhijjah 1443H, Sabtu – Penggunaan logo baharu Perikatan Nasional (PN) merupakan satu risiko kerana ianya belum dikenali khusus dalam kalangan pengundi di kawasan luar bandar.

Penganalisis politik, Prof Dr Mohd Azizuddin Mohd Sani berkata, PAS bersama parti komponen lain kini perlu bekerja keras untuk melakukan hebahan terutama pengundi di kawasan pedalaman.

“Penggunaan logo baharu ini mungkin ada membawa risiko terutama kepada pengundi-pengundi di kawasan luar bandar, sebab itu PAS khususnya perlu lebih bekerja keras dan membuat hebahan segera.

“Kalau di bandar mungkin tiada masalah dengan logo baharu namun penerimaan terutama kepada pengundi di luar bandar agak berbeza.

“Kalau tak sempat buat hebahan itu yang dikhuatiri membawa risiko kepada PAS, kalau dacing orang kenal kerana sebelum ini Pakatan Harapan juga berdepan masalah sama,” katanya ketika dihubungi Ismaweb.net, hari ini.

Semalam Presiden PAS, Tan Sri Abdul Hadi Awang berkata, pada dasarnya parti itu bersetuju untuk menggunakan logo baharu yang bakal diperkenalkan PN pada Pilihan Raya Umum ke-15 (PRU15).

Katanya, perkembangan lanjut berkenaan logo baharu tersebut akan dibincangkan bersama Parti Pribumi Bersatu Malaysia (Bersatu).

Bagaimanapun, Prof Mohd Azizuddin berpandangan, PAS dan PN kini berdepan masa yang suntuk untuk memperkenalkan logo sekiranya PRU15 diadakan tahun ini.

“Kalau tak sempat buat, itu yang dikhuatiri pengundi tidak kenal logo kerana sebelum ini Pakatan Harapan juga berdepan masalah sama, orang tidak kenal logo.

“Sekiranya PRU diadakan tahun ini memang PAS dan PN kesuntukan masa untuk perkenalkan namun kalau diadakan tahun depan, Insya-Allah pengundi masih berpeluang untuk mengenali logo baharu PN,” katanya.

Ditanya mengenai jangka hayat Muafakat Nasional (PN), beliau menegaskan keputusan kini terletak di tangan PAS.

Katanya, walaupun tiada hitam putih kesudahan MN namun jelas kelihatan UMNO sudah tidak berminat ke arah kerjasama tersebut.

“Walaupun tiada lagi kata putus mengenai masa depan MN namun realitinya terlalu sukar bagi UMNO untuk kembali bekerjasama dengan PAS dalam PRU akan datang.

“Saya tak nampak prospek untuk PRU akan datang dengan MN walaupun PAS masih kekal dengan pendirian mahu teruskan kerjasama tersebut,” katanya.

Beliau pada masa sama menggesa PAS supaya membuat pilihan tepat sama ada mahu meneruskan MN dan dalam masa sama perlu ‘menyingkirkan’ PN.

“Realitinya sangat sukar untuk MN diteruskan, jadi PAS perlu buat keputusan sama ada mahu bersama MN atau dengan PN tetapi tidak boleh memilih kedua-dua kerana UMNO dan Bersatu ada musuh,” katanya.


Zakat Pulau Pinang kutip RM110 juta

KEPALA BATAS, 10 Jamadilawal 1442H, Jumaaat – Zakat Pulau Pinang (ZPP) mengutip sebanyak RM110 juta sehingga semalam dan optimis dapat mencapai sasaran RM122.4 juta kutipan zakat tahun ini meskipun ketika negara terkesan dengan pandemik COVID-19.

Yang Dipertua Majlis Agama Islam Negeri Pulau Pinang (MAINPP) dan Pengerusi ZPP Datuk Ahmad Zakiyuddin Abdul Rahman berkata walaupun jumlah kutipan tahun ini agak perlahan, namun beliau percaya jumlah itu akan bertambah menjelang hujung tahun ini.

“Walaupun dalam keadaan pandemik COVID-19, masih ramai yang tampil menunaikan tanggungjawab biarpun kutipan agak perlahan dan kami juga memahami kekangan kewangan di hadapi pembayar zakat sama ada zakat perniagaan mahupun zakat pendapatan. Kesedaran terhadap kewajipan menunaikan zakat dalam kalangan umat Islam di negeri ini masih tinggi.

“Sasaran kutipan pada tahun ini hampir sama pada tahun lepas berikutan ZPP terpaksa menyemak semula nilai sasaran berikutan keadaan ekonomi yang tidak stabil disebabkan COVID-19. Saya bersyukur dengan keadaan tidak menentu ini, ramai individu serta pihak syarikat tampil membayar zakat sebab itu kami optimis untuk mencapai sasaran yang ditetapkan,” katanya.

Terdahulu, beliau menerima penyerahan zakat bagi pihak ZPP pada Majlis Hi-Tea ZPP bersama pembayar zakat korporat 2020, yang turut dihadiri Mufti Pulau Pinang Datuk Seri Dr Wan Salim Wan Mohd Noor dan Ketua Pegawai Eksekutif ZPP Amran Hazali di sini.

Pada majlis itu, ZPP menerima zakat perniagaan berjumlah RM969,628.52 daripada lima badan korporat yang beroperasi di Pulau Pinang iaitu UDA Land (North) Sdn Bhd (RM361,567.52), Telekom Malaysia (RM211,062), Malaysian Industrial Development Finance Berhad (MIDF) Wilayah Utara (RM200,000), Al Hadad Marketing Sdn Bhd (RM100,000) dan Gerbang Alaf Restaurant Sdn Bhd (RM75,000).

Sementara itu, Ahmad Zakiyuddin berkata lebih 10,000 asnaf baru menerima bantuan pada tahun ini berikutan terkesan akibat pandemik COVID-19 selepas tiada pendapatan dan dibuang kerja.

“Tahun lepas ZPP agihkan kepada 40,000 mereka yang kurang berkemampuan, namun tahun ini terdapat penambahan 10,000 orang lagi menjadikan lebih 50,000 menerima bantuan daripada kami. Majoriti asnaf baru itu adalah mereka yang dibuang kerja, tiada pendapatan dan pendapatan berkurangan akibat pandemik COVID-19. Kami tambah RM5 juta hingga RM10 juta untuk diagihkan kepada asnaf baru,” katanya. – Bernama


Pelan kegawatan ekonomi antara tumpuan Dewan Rakyat hari ini

KUALA LUMPUR, 13 Syaaban 1444H, Isnin – Pelan kerajaan menghadapi kegawatan ekonomi yang dijangka berlaku pada tahun ini merupakan antara tumpuan Dewan Rakyat hari ini.

Berdasarkan Aturan Urusan Mesyuarat, Datuk Idris Ahmad (PN-Bagan Serai) bertanyakan Menteri Kewangan sama ada kerajaan bersedia menyediakan insentif seperti subsidi upah, geran khas kepada perusahaan kecil dan sederhana, pengeluaran Kumpulan Wang Simpanan Pekerja (KWSP) dan bantuan lain seperti yang dilaksanakan kerajaan sebelum ini, pada sesi soal jawab.

Riduan Rubin (Bebas-Tenom) pula mahu Menteri Kewangan menyatakan perancangan kerajaan untuk meningkatkan kesedaran kewangan dalam kalangan rakyat Malaysia bagi menghadapi ketidaktentuan ekonomi  tahun ini.

Pada sesi sama, Muhammad Ismi Mat Taib (PN-Parit) bertanyakan Menteri Perladangan dan Komoditi mengenai sama ada kerajaan bercadang menaikkan kadar Insentif Pengeluaran Getah (IPG) dari RM2.50 kepada RM4.50 pada waktu ini.

Sementara itu, Hassan Abdul Karim (PH-Pasir Gudang) pula meminta Menteri Pelancongan, Seni dan Budaya menyatakan langkah yang telah diambil kerajaan untuk menangani isu kenaikan kos mengerjakan ibadah umrah di Arab Saudi ketika ini.

Selesai sesi soal jawab, sidang Dewan Rakyat akan menyambung semula sesi perbahasan Rang Undang-Undang Perbekalan 2023 di peringkat dasar bagi hari kelima.-  Bernama


Jerman akan hantar lebih banyak senjata ke Ukraine walau Russia bantah

KIEV, 20 Safar 1444H, Jumaat – Jerman berikrar untuk menghantar dua lagi pelancar roket ke Ukraine walaupun Russia memberi amaran supaya tidak menghantar senjata ke Kiev.

Sejak Moscow melancarkan operasi ketenteraan khas di timur Ukraine pada Februari, negara Barat telah menyediakan banyak senjata kepada Kiev, dengan Jerman menjadi pembekal utama.

“Kami telah memutuskan untuk menghantar dua lagi pelancar roket berganda MARS II termasuk 200 roket ke Ukraine,” kata Menteri Pertahanan Jerman, Christine Lambrecht, semalam.

Berlin juga berhasrat untuk menghantar kenderaan tentera berperisai tinggi mobiliti infantri MRAP ke Kiev, kata Lambrecht pada persidangan Bundeswehr (angkatan tentera).

“Selain itu, kami akan menghantar 50 kapal pengangkut kakitangan berperisai Dingo ke Ukraine,” katanya.

Selain itu, Berlin akan menghantar 40 IFV Marder ke Greece sebagai pertukaran untuk penghantaran Athens 40 IFV BMP-1 yang dibina oleh Soviet ke Ukraine.

Selain Jerman, Amerika Syarikat (AS) dan anggota NATO yang lain juga telah menghantar senjata ke Ukraine.

Bekas Menteri Pertahanan Jerman, Ursula von der Leyen yang kini merupakan Presiden Suruhanjaya Eropah menegaskan, pada hari Khamis bahawa ibu negara Eropah juga harus menyediakan kereta kebal tempur kepada Kiev supaya mereka dapat melawan tentera Russia dengan lebih baik.

Sementara itu, Russia pada Khamis memberi amaran bahawa jika AS dan sekutunya membekalkan Ukraine dengan peluru berpandu jarak jauh, ia akan melintasi ‘garisan merah’.

Jurucakap Kementerian Luar Russia, Maria Zakharova berkata, negara itu berhak mempertahankan wilayahnya dan jika Washington memutuskan untuk membekalkan peluru berpandu jarak jauh ke Kiev, maka ia akan melintasi ‘garis merah’.

Russia memulakan operasinya pada 24 Februari di wilayah Donbas, Ukraine yang terdiri daripada republik diisytiharkan sendiri oleh Donetsk dan Luhansk. – Agensi


Perpaduan kunci utama keharmonian rakyat, negara: Agong

KUALA LUMPUR, 14 Safar 1445H, Khamis – Perpaduan berbilang kaum ialah kunci utama kepada keharmonian dan kesejahteraan rakyat dan negara, titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Menerusi hantaran melalui Facebook Istana Negara hari ini, Seri Paduka bertitah ia bersesuaian dengan tema sambutan Hari Kebangsaan tahun ini iaitu “Malaysia MADANI: Tekad Perpaduan, Penuhi Harapan”.

“Malah, keutuhan perpaduan ini adalah juga kunci utama kepada kestabilan dan kemakmuran negara serta benih dan sumber kekuatan bagi kita menghadapi apa jua cabaran semasa dan mendatang,” titah Al-Sultan Abdullah.

Seri Paduka turut menyeru rakyat untuk mengimbau kembali lebih enam dekad yang lepas apabila semangat kenegaraan dan cintakan tanah air telah menyatupadukan rakyat dengan tekad dan iltizam sehingga kemerdekaan yang diidamkan menjadi realiti.

Al-Sultan Abdullah juga menyeru rakyat untuk menghargai dan menghayati jasa para pemimpin, pejuang dan patriot kemerdekaan negara dalam memupuk perpaduan dalam kalangan rakyat selain jasa anggota pasukan keselamatan dalam mempertahankan kedaulatan negara.

“Justeru, menjadi tanggungjawab bersama para pemimpin dan rakyat dalam bukan sahaja memelihara dan mengukuhkan lagi keharmonian serta perpaduan yang dikecapi selama ini, malah menyemarakkannya lagi sesama kita,” titah Seri Paduka.

Yang di-Pertuan Agong dan Raja Permaisuri Agong, Tunku Azizah Aminah Maimunah Iskandariah turut mengajak seluruh rakyat untuk bersama-sama mendoakan agar Malaysia terus dilimpahi kemakmuran, kesejahteraan dan perpaduan yang berkekalan serta dilindungi daripada sebarang bentuk musibah dan bencana.

Seri Paduka berdua turut menzahirkan ucapan selamat menyambut Hari Kebangsaan 2023 kepada seluruh rakyat Malaysia di negara ini mahupun yang berada di luar negara.

Seri Paduka berdua merafak kesyukuran ke hadrat Allah SWT kerana dengan limpah kurnia-Nya baginda berdua dan seluruh rakyat Malaysia dapat bersama-sama meraikan ulang tahun hari bersejarah ini pada usia kemerdekaan negara menginjak ke-66 tahun, dalam suasana harmoni serta aman dan damai.- Bernama


Prinsip agama, bangsa digadai demi kepentingan parti

BANGI, 22 Muharram 1443H, Selasa – Sempena Hari Kemerdekaan ke-64 hari ini, Pengerusi PEMBELA, Haji Aminuddin Yahaya mengajak pemimpin politik mengutamakan politik kenegaraan jauh melebihi politik kepartian.

Beliau berkata, pemikiran mengenai politik wajar diperbetulkan sekiranya mahu membangunkan sebuah peradaban yang mendominasi segenap aspek kemajuan dan dipandang tinggi dunia, sebagaimana yang dituntut oleh Islam serta seperti yang dibuktikan oleh generasi terdahulu.

“Tarikh 31 Ogos 1957 merupakan simbolik peralihan kuasa politik negara dari tangan British kepada anak watan negara ini. Namun, ‘framework’ yang British tinggalkan masih ada, iaitu sistem demokrasi.

“Saya sudah banyak kali mengulas tentang sistem demokrasi, terutamanya sistem demokrasi Malaysia. Secara umumnya, saya menerima sistem demokrasi tetapi perlu adanya modifikasi mengikut konteks watan dan peredaran zaman. Bukannya terlalu totok dengan sistem ini.

“Masalah kita secara umumnya setelah lebih 60 tahun mengamalkan sistem ini ialah terlalu taksub dengannya.

“Hasilnya, timbullah amalan politik kepartian yang melampau melebihi kemaslahatan kenegaraan itu sendiri. Tidak kiralah, rakyat mahupun pemimpin; ramai sudah dijangkiti ‘penyakit’ ini,” katanya.

Membuktikan dakwaan itu, Haji Aminuddin mengajak semua pihak melihat bagaimana prinsip agama, bangsa dan negara digadai demi kepentingan kepartian sepanjang tempoh lebih 60 tahun kemerdekaan ini.

Pasti ada peristiwanya; baik kerajaan, pembangkang mahupun penyokong-penyokong (rakyat).

“Tidak usah pergi jauh pun, lihat sahaja tahun ini. Dua minggu politik negara bergolak tatkala rakyat sedang tenat menghadapi pandemik. Semuanya berpunca kerana pergaduhan antara kem-kem parti politik. Akhirnya, tiada apa sangat pun yang berubah.

“Ketika itu, jangankan jawatan di kementerian tetapi jawatan-jawatan GLC, agensi-agensi dan pelbagai lagi diperlakukan seperti barang mainan yang boleh dicampak-campak ke tepi sahaja.

“Semuanya atas semangat kepartian padahal awalnya dulu kata jawatan tersebut adalah demi berkhidmat kepada negara,” katanya.


PM gesa individu buat ciapan biadab kesihatan Presiden PAS mohon maaf

KUALA LUMPUR, 13 Zulhijjah 1444H, Ahad – Perdana Menteri, Datuk Seri Anwar Ibrahim menggesa seorang pengguna media sosial yang membuat ciapan biadab terhadap keadaan kesihatan Presiden PAS Tan Sri Abdul Hadi Awang, supaya memohon maaf dengan segera.

Anwar menerusi ciapan di Twitter lewat malam tadi, turut menyatakan kekesalan berhubung tindakan individu berkenaan.

“Saya membantah dan kesal dengan ciapan biadab Zaki Yamani dan mengarahkan beliau untuk memohon maaf dengan kadar segera,” katanya.

Akaun Twitter @Zaki_Yamani_ menerusi ciapannya semalam, mendoakan supaya Abdul Hadi, yang dilaporkan sedang mendapat rawatan di hospital, supaya diambil nyawanya.

Lelaki itu turut berharap perkara yang sama, berlaku kepada bekas Perdana Menteri, Tun Dr Mahathir Mohamad.

Sehingga pagi ini, individu berkenaan masih tidak memadam ciapan itu serta tidak memohon maaf.

Semalam, Muhammad Khalil, anak Abdul Hadi menerusi hantaran di laman Facebooknya memohon doa orang ramai dan solat hajat khusus untuk kesembuhan pemimpin PAS berkenaan, yang kini  menerima rawatan dan pemantauan lanjut oleh pihak doktor di hospital. – Bernama


Heret Israel ke ICC satu jenaka dunia

ISRAEL adalah termasuk antara negara yang tidak menandatangani Statut Rom bersama dengan beberapa buah negara lagi termasuk AS. Secara ringkasnya ICC tidak berhak untuk mendakwa keganasan Israel semasa peperangan di Gaza selama 11 hari dalam Peperangan Saif Al Quds baru-baru ini. Walaupun Ketua Pendakwa Raya ICC, Fatou Bensouda berkata bahawa pihaknya telah membuka satu siasatan penuh jenayah perang di wilayah Palestin termasuk Gaza.

Adalah dicadangkan kepada Ketua Pendakwa Raya ICC supaya menyimpan dokumen siasatan itu untuk diserahkan kepada mana-mana muzium yang menyimpan manuskrip lama untuk kajian generasi akan datang. Itupun jika sekiranya masih berharga. Kalau sebaliknya baik dibakar terus supaya dokumen itu tidak menyakitkan hati umat Islam umumnya dan rakyat Palestin khususnya. Kenyataan terkini dari Presiden German, Frank Walter Steinmeier menyatakan bahawa ICC tidak boleh mendakwa Israel kerana negara Palestin tidak wujud secara sah. Inilah jenaka dunia terhadap Palestin.

Sudah banyak kejahatan yang dilakukan oleh Israel setakat ini terutama di Palestin, tidak ada apa-apa sekatan atau tekanan yang dikenakan terhadap Israel. PBB tidak berdaya untuk mengenakan sebarang tekanan dan sekatan terhadap Israel sehingga untuk meluluskan usul hanya pernyataan kutukan semata-mata pun digagalkan oleh AS. Inikan pula hanya sebuah badan perundangan antarabangsa ICC yang tidak diiktiraf oleh Israel termasuk sekutu rapatnya AS.

Israel juga memiliki senjata nuklear secara meluas dengan bantuan AS tanpa sebarang halangan dan kawalan. Tanpa kawalan bermaksud pemilikan teknologi nuklear oleh Israel tiada had dan tiada kawalan oleh Agensi Tenaga Atom Antarabangsa (International Atomic Energy Agency) badan penyelaras nuklear PBB. Ada lima buah negara sahaja yang dibenarkan oleh PBB iaitu AS, United Kingdom, Perancis, Soviet Union kini Rusia dan Republik Rakyat China tidak termasuk India, Pakistan dan Israel.

Israel juga memiliki senjata biologi yang diharamkan penggunaannya dalam sebarang peperangan tetapi apa yang berlaku adalah sebaliknya. Israel bebas memiliki segala teknologi nuklear dan senjata biologi tanpa had dan kawalan dari mana-mana agensi yang bertanggungjawab termasuk PBB dan agensinya. Bahkan Israel bebas menggunakannya tanpa sebarang sekatan.

Cukuplah jenaka badan badan dunia menghina bumi Palestin dan rakyatnya. Palestin mampu bangkit dengan bantuan dari saudara muslim yang seagama dengannya.

Ustaz Sharipudin Abdul Kadir
Ketua Perhubungan ISMA Negeri Kelantan


Putin umum operasi ketenteraan khas di timur Ukraine

MOSCOW, 22 Rejab 1443H, Khamis – Presiden Rusia Vladimir Putin pada Khamis mengumumkan operasi ketenteraan khas di wilayah Donbas, timur Ukraine.

Dalam ucapannya menerusi televisyen, Putin berkata penduduk Donbas meminta bantuan Rusia, lapor Agensi Anadolu memetik agensi berita TASS.

“Sehubungan itu…saya memutuskan untuk melaksanakan operasi ketenteraan khas,” katanya.

Putin berkata, matlamat operasi itu “demi melindungi rakyat yang dianiayai serta daripada pembunuhan beramai-ramai oleh rejim Kyiv selama lapan tahun”.

Susulan pengumuman Putin, beberapa siri letupan kuat dilapor menggegarkan ibu negara Ukraine, Kyiv dan bandar Kramatorsk.

Pejabat Presiden (Kremlin) pada Rabu memaklumkan, pemimpin puak pemisah di timur Ukraine sebelum ini telah meminta bantuan Putin untuk menyekat pencerobohan tentera Ukraine.

Putin pada Isnin mengumumkan Moscow mengiktiraf “kemerdekaan” dua wilayah di timur Ukraine iaitu Luhansk dan Donetsk, termasuk menghantar pasukan untuk “mengekalkan keamanan” di sana.

Pengumuman itu mendapat kecaman global serta disifatkan melanggar Piagam Pertubuhan Bangsa-Bangsa Bersatu (PBB) dan undang-undang antarabangsa.

Negara-negara Barat turut mengumumkan sekatan baharu ke atas Rusia berikutan kejadian itu.

Selepas menyerang Semenanjung Crimea pada 2014, Moscow mula menyokong puak pemisah di timur Ukraine menentang kerajaan pusat, satu dasar yang dikekalkan sejak itu.

Konflik itu telah meragut lebih 13,000 nyawa, menurut PBB. – Bernama


JPK wajar teliti perkara dorong tindakan lompat parti

BANGI, 12 Ramadan 1443H, Khamis – Pindaan berkait dengan aktiviti lompat parti akan diteliti oleh Jawatankuasa Pilihan Khas (JPK) selain membincangkan perkara yang mendorong kepada tindakan Ahli Parlimen untuk melompat parti.

Komuniti Perintis Untuk Parlimen Profesional dalam kenyataan memaklumkan, perbincangan JPK perlu diperluaskan bagi menyentuh beberapa perkara dikaitkan dengan isu lompat parti.

Antaranya seperti pindaan Akta Pertubuhan 1966, pengkanunan peruntukan pembangunan kawasan (CDF) dan lantikan dalam syarikat berkaitan kerajaan (GLC).

“Beberapa isu lain yang turut bersangkut paut dengan isu lompat parti termasuklah pendanaan politik, kebebasan Suruhanjaya Pencegahan Rasuah Malaysia (SPRM) serta pemisahan fungsi Peguam Negara dan pendakwa raya.

“Rakyat Malaysia secara umum mahu semua isu berkenaan dipertimbangkan untuk dicari jalan penyelesaian.

“Jika ruang lingkup perbincangan terlalu sempit, ia hanya akan menghampakan orang ramai dan menjejaskan keyakinan mereka terhadap iltizam kerajaan dalam isu undang-undang anti lompat parti ini,” katanya dalam kenyataan, hari ini.

Komuniti Perintis Untuk Parlimen Profesional adalah jaringan pertubuhan bukan kerajaan (NGO), badan pemikir dan individu yang mengambil inisiatif ke arah mewujudkan Parlimen yang profesional menerusi persaingan pembentukan dasar yang baik antara parti politik.

Kenyataan komuniti itu turut ditandatangani tujuh anggotanya iaitu Gabungan Pilihan Raya Bersih dan Adil (BERSIH), Engage Network, Bait Al-Amanah, Institut Reformasi Politik dan Demokrasi (REFORM), Institut Demokrasi dan Hal Ehwal Ekonomi (IDEAS), Persatuan Pengundi Muda (Undi18) dan Yayasan WISDOM.

Dalam masa sama, Komuniti Perintis mahu JPK memutuskan sama ada tempoh perjalanan jawatankuasa itu wajar dilanjutkan atau jawatankuasa baharu ditubuhkan bagi meneliti selain mengemukakan syor berhubung perkara lain yang menyumbang kepada aktiviti lompat parti.

“Jika perlu, JPK ini atau jawatankuasa yang baharu harus berfungsi hingga akhir penggal Parlimen kali ini, seperti semangat yang digambarkan dalam memorandum persefahaman (MoU) antara kerajaan dengan pembangkang,” katanya.

Pada masa sama, komuniti itu menyarankan JPK supaya melantik beberapa pakar berkaitan isu yang diteliti.

Selain menjemput semua pemegang taruh untuk memberi cadangan secara bertulis sebelum ia dipilih untuk dibentangkan dan sesi libat urus itu dimuat naik dalam portal Parlimen.

Isnin lalu, Dewan Rakyat meluluskan usul Rang Undang-undang (RUU) Perlembagaan Persekutuan (Pindaan) (No.3) 2022 diputuskan untuk dikaji dan diteliti semula melalui sebuah JPK.


Pejuang sanggup kerjasama dengan parti lain jika gagal bentuk kerajaan

KLUANG, 29 Rejab 1443H, Khamis – Parti Pejuang Tanah Air (Pejuang) sanggup bekerjasama dengan parti lain sekiranya ia tidak dapat membentuk kerajaan negeri selepas keputusan Pilihan Raya Negeri (PRN) Johor, 12 Mac ini.

Pengerusi Pejuang, Tun Dr Mahathir Mohamad berkata, jika partinya tidak mendapat majoriti mudah melalui 42 calonnya kali ini, pihaknya akan memilih parti yang memperjuangkan prinsip yang sama.

“Ada parti lain yang sebulu dengan kita, yang pegang kepada prinsip haramkan peperangan, haramkan rasuah.

“Kalau mereka pegang prinsip yang sama, kita rela kerjasama dengan mereka untuk cukupkan bilangan supaya dapat tubuhkan kerajaan.

“Ada dua tiga parti kita belum tentukan parti yang mana,” katanya seperti dilapor akhbar tempatan, hari ini.

Pada masa sama, Dr Mahathir berkata, Pejuang sudah mempertimbangkan beberapa calon yang sesuai untuk dilantik sebagai Menteri Besar sekiranya memenangi PRN nanti.

Namun, pihaknya tidak akan menamakan calon itu.

“Kita mempunyai beberapa calon bertanding yang mampu pegang jawatan Menteri Besar. Jika kita bagi nama calon Menteri Besar sekalipun, jika calon itu kalah pada PRN Johor ini, mereka tak boleh dilantik juga.

“Sebab itu, kita tidak namakan calon Menteri Besar kita sejak awal lagi. Siapa jadi calon itu bergantung kepada mereka yang menang,” katanya.

Suruhanjaya Pilihan Raya (SPR) menetapkan 12 Mac depan sebagai tarikh pengundian bagi PRN Johor.

Menurut data SPR, seramai 2,597,742 juta pengundi berdaftar layak mengundi pada PRN Johor kali ini.


Tengku Zafrul sahkan dipanggil SPRM bantu siasatan

KUALA LUMPUR, 28 Rejab 1444H, Isnin – Menteri Perdagangan Antarabangsa dan Industri (MITI), Tengku Datuk Seri Zafrul Tengku Abdul Aziz hari ini mengesahkan bahawa beliau telah dihubungi Suruhanjaya Pencegahan Rasuah Malaysia (SPRM) untuk membantu siasatan.

Menurut Tengku Zafrul, beliau akan berjumpa dengan pihak SPRM dalam masa terdekat dan akan memberi kerjasama sepenuhnya kepada agensi itu.

Beliau, bagaimanapun, tidak mendedahkan sama ada ia berkaitan projek Jana Wibawa yang sedang disiasat pihak SPRM.

“Saya akan berikan kerjasama sepenuhnya. Selepas dipanggil baru boleh saya sahkan mengenai apa,” katanya kepada pemberita selepas menghadiri Majlis Sambutan Tahun Baharu Cina MITI dan agensi, di sini, hari ini.

Semalam, SPRM, dalam satu kenyataan, berkata pihaknya akan memanggil Tengku Zafrul yang merupakan bekas Menteri Kewangan untuk memberi keterangan bagi membantu siasatan berhubung projek Jana Wibawa.

Ketua Pesuruhjaya SPRM, Tan Sri Azam Baki memaklumkan bahawa Tengku Zafrul akan dipanggil dalam masa terdekat.

Menurut Tengku Zafrul, sepanjang pengetahuannya semasa menerajui Kementerian Kewangan sebelum ini, tiada ‘perbelanjaan’ yang tidak sepatutnya berlaku.

“Tapi itu setakat pengetahuan saya, biarlah SPRM buat siasatan mereka,” katanya.

Sementara itu, Tengku Zafrul, menerusi catatan di Facebook semalam, berkata tiada apa yang perlu disembunyikan dan beliau sentiasa bersedia untuk memberi keterangan jika diminta berbuat demikian.-  Bernama


WHO gesa beku beri dos ke-3 vaksin COVID-19 hingga September

GENEVA, 26 Zulhijjah 1442H, Khamis – Pertubuhan Kesihatan Sedunia (WHO) menggesa membekukan pemberian dos tambahan terhadap COVID-19 sehingga akhir September untuk membolehkan sekurang-kurangnya 10 peratus populasi global mendapat vaksin.

“WHO meminta moratorium terhadap dos tambahan sehingga sekurang-kurangnya akhir September, untuk membolehkan 10 peratus daripada penduduk setiap negara  divaksinasi.

“Untuk melaksanakannya, kita perlukan kerjasama semua pihak terutama sebahagian negara dan syarikat-syarikat yang mengawal bekalan vaksin global,” kata Ketua Pengarah WHO, Tedros Ghebreyesus.

Gesaan itu dibuat WHO setelah Israel minggu lalu mula memberikan dos ketiga vaksin COVID-19 kepada individu berusia 60 tahun ke atas yang lengkap divaksinasi sekurang-kurangnya dalam tempoh lima bulan, termasuk beberapa negara lain yang juga mempertimbangkan perkara sama bagi melindungi golongan rentan.

Turki juga antara negara yang menawarkan dos tambahan untuk individu berusia 50 tahun ke atas.

Tedros berkata, sehingga kini lebih daripada empat bilion dos vaksin telah diberikan secara global.

“Lebih 80 peratus ini adalah daripada negara berpendapatan tinggi dan pertengahan atas, walaupun mereka menyumbang kurang dari separuh populasi dunia,” kata Tedros.

Katanya, dia memahami langkah pemberian dos tambahan itu adalah atas keprihatinan pemerintah untuk melindungi rakyat mereka daripada varian berbahaya Delta, yang kini dikesan di sekurang-kurangnya 132 negara.

“Namun, kita tidak dapat menerima negara-negara yang telah menggunakan sebahagian besar persediaan vaksin global, sedangkan ramai lagi golongan paling rentan masih belum dilindungi,” kata Tedros.

WHO berkata, kurang daripada dua peratus daripada semua dos telah diberikan di Afrika, sedangkan kematian meningkat 80 peratus dalam tempoh empaT minggu di benua itu.

Tedros berkata, hanya 1.5 peratus penduduk Afrika telah diberi vaksin sepenuhnya. – Agensi


GTA janji tebus kembali ekonomi negara jadi Harimau Asia

Oleh Siti Hafidah Abd Ghaffar

BANGI, 15 Rabiulakhir 1444H, Khamis – Gerakan Tanah Air (GTA) menawarkan lima janji utama di dalam manifesto pada Pilihan Raya Umum ke-15 (PRU15) yang bertemakan ‘Agenda Baharu Malaysia’.

Perkara utama dalam lima janji itu, GTA – yang bertanding menggunakan logo Parti Pejuang Pejuang – berhasrat menubuhkan sebuah kerajaan yang berwibawa dan bertanggungjawab sebaik sahaja mendapat mandat rakyat dalam PRU15.

Keduanya, mewujudkan sebuah kerajaan yang bebas dari rasuah.

Janji ketiga, menjadi kerajaan yang berpegang kepada prinsip bersih, cekap dan amanah sebagai teras kepada ke semua lapisan pentadbiran.

Janji keempat pula, akan menebus kedudukan ekonomi Malaysia dan kembali menjadi Harimau Asia manakala kelima menjadi kerajaan yang berprinsip, berintegriti serta mempertahankan kedaulatan undang-undang.

Pengerusi Penaja GTA, Tun Dr Mahathir Mohamad berkata, pihaknya percaya jika kerajaan yang ditubuhkan berpegang kepada prinsip-prinsip tersebut, kebajikan dan kesejahteraan rakyat akan dapat dipenuhi.

Selain itu, rakyat dari setiap lapisan masyarakat akan mendapat keadilan sewajarnya dan tidak ada keadilan terpilih ataupun kumpulan kayangan yang diberi keistimewaan tanpa gari manakala rakyat biasa digari.

“Kebebasan rakyat sebagaimana yang diperuntukkan di dalam Perlembagaan akan dihormati sepenuhnya.

“Ini bermakna hak bukan Melayu dan bukan Bumiputera seperti yang termaktub di dalam Perlembagaan akan dipertahankan.

“Inilah janji kami dan janji ini mampu dan pasti kami penuhi jika diberi peluang mendirikan kerajaan,” katanya secara langsung menerusi Facebook beliau dan Parti Pejuang, malam ini.

Dalam pada itu, bekas Perdana Menteri itu berkata, GTA tidak menjanjikan bulan dan bintang jika menjadi kerajaan.

“Dari pengalaman yang lepas kami mendapati apabila banyak berjanji dan jika janji-janji itu melangkaui keupayaan ianya hampir pasti tidak dipenuhi.

“Jika ianya dipenuhi, ia pasti akan membebankan kerajaan sehingga ada kepentingan awam yang terpaksa diketepi demi memenuhi janji yang dibuat,” katanya.


KPN negatif COVID-19, kuarantin kendiri 14 hari

KUALA LUMPUR, 18 Safar 1442H, Selasa – Ketua Polis Negara, Tan Sri Abdul Hamid Bador yang menghadiri mesyuarat khas Majlis Keselamatan Negara di Jabatan Perdana Menteri di Putrajaya pada Sabtu lepas, disahkan negatif COVID-19 selepas membuat ujian swab semalam.

Perkara itu dimaklumkan oleh Abdul Hamid yang ketika ini sedang menjalani kuarantin kendiri selama 14 hari sebagai langkah berjaga-jaga.

“Saya telah menjalani sebanyak lapan kali ujian swab COVID-19 dan ujian pengesanan berkenaan disahkan negatif,” katanya ringkas kepada Bernama.

Beliau juga berkata, sepanjang tempoh beliau menjalani kuarantin kendiri itu, Timbalannya Datuk Seri Acryl Sani Abdullah Sani mempunyai kuasa penuh untuk menguruskan pasukan.

Semalam, Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al Bakri yang turut hadir pada mesyuarat itu disahkan positif COVID-19 dan beliau kini dirawat di hospital di Seremban.